Kansainvälinen tasoristeyspäivä muistuttaa tarkkaavaisuudesta – Väylävirasto jatkaa tasoristeysturvallisuuden parantamista - Väylävirasto\nKansainvälinen tasoristeyspäivä muistuttaa tarkkaavaisuudesta – Väylävirasto jatkaa tasoristeysturvallisuuden parantamista\nJulkaistu 9.6.2021 12.00\nKesäkuun 10. päivä vietetään jo kolmannentoista kerran kansainvälistä tasoristeyspäivää. Väylävirasto haluaa päivän kunniaksi osaltaan muistuttaa tienkäyttäjiä varovaisuudesta. Suomessa tasoristeysonnettomuudet ovat vähentyneet merkittävästi 1960-luvulta alkaen ja työ jatkuu.\nVäyläviraston liikenneturvallisuusasiantuntija Jarmo Koistinen kertoo, että viime ja toissa vuonna Suomessa kirjattiin kuusitoista tasoristeysonnettomuutta. Aiemmin taso on ollut noin kaksikymmentä onnettomuutta vuodessa. Sekin on merkittävästi vähemmän kuin vielä 1960-luvulla.\n"Silloin tasoristeysonnettomuuksia oli vuosittain kaksi ja puolisataa ja ne vaativat kymmeniä kuolonuhreja, nyt kuolleita on vuosittain onneksi vai muutamia", Koistinen kertoo.\nLäheltä piti -tilanteita satoja\nKoistisen mukaan läheltä piti -tilanteita voi vain arvailla, mutta jotakin osviittaa saadaan tasoristeysten rikkoutuneista puomeista.\n"Puomien läpiajoja tapahtuu vuosittain noin 150 eli silloin puomi on jo laskeutumassa ja auto ajaa päin sitä. Puomittomien risteysten osalta voi vain aavistella, mutta puhumme sadoista tapauksista", Koistinen kuvailee.\nVaarallisinta on herpaantuminen tutussa risteyksessä\nSuomessa on yhä runsaat kaksituhatta tasoristeystä, joista vartioimattomia on kolme neljäsosaa. Koistinen muistuttaa, että kaikkein vaarallisin tasoristeys on usein se tutuin, kotia lähellä oleva risteys.\n"Siinä ei tarvita kuin hetken herpaantuminen. Ei pidä tuudittautua ajatukseen, että ei sieltä eilenkään junaa tullut. Kolmasosa kaikista tasoristeysonnettomuuksista sattuu aikatauluttamattomalle päivystysliikenteelle", Koistinen valottaa.\nKoistisen mukaan nykyaikaiseen tekniikkaan ei kannata luottaa liiaksi. Paraskaan sovellus ei välttämättä tunnista junien liikkeitä reaaliajassa.\nOnnettomuuksia sattuu kaikille\nVaikka suurin osa tasoristeysonnettomuuksista on viime vuosina sattunut keski-ikäisille miehille, ei Koistinen halua nostaa mitään tienkäyttäjäryhmää erikseen esille.\n"Onnettomuuksia sattuu yhtä lailla miehille kuin naisille, nuorille kuin vanhoille ja keski-ikäisille."\nKoistisen mukaan tänä vuonna päättyvä nelivuotinen ohjelma, jonka kohteena oli alun perin 65 tasoristeystä, on työn edetessä laajentunut. Muun muassa erilaisten kiertotieratkaisujen, poistojen ja muiden parannusten avulla kohteiden määrä nousee kolmeensataan. Työ jatkuu, sillä Suomen ensimmäiseen kaksitoistavuotiseen valtakunnalliseen liikennejärjestelmäsuunnitelmaan on alustavasti varattu rahat, jolla tasoristeysten poistamista jatketaan tai niiden turvallisuutta parannetaan muilla keinoin.\n"Juna ei pysty väistämään. Väistämisvelvollisuus on aina tien käyttäjällä. Vanha viisaus ”katso oikeaan, sitten vasempaan ja vielä kerran oikeaan” ei vanhene koskaan", Koistinen muistuttaa.\n– valtion rataverkolla, mukaan lukien sivuraiteet ja -radat, on 2 594 tasoristeystä, niistä vartioimattomia on 1 882. Vielä 1960-luvulla tasoristeyksiä oli 8 000.\n– vuosina 2019 ja 2020 tasoristeysonnettomuuksia kirjattiin molempina vuosina 16, niissä yhteensä viisi kuolonuhria\n– kolmasosa onnettomuuksista matkustajajunille, kolmasosa tavaraliikenteessä ja kolmasosa aikatauluttamattomassa päivystysliikenteessä\n– Vuosien 2018–2021 ohjelmassa poistetaan tämän hetken arvion mukaan 126 tasoristeystä\nLue lisää tasoristeyksistä\nasiantuntija, liikenneturvallisuus Väylävirasto


Kuusi NY-yritystä jatkaa kohti kevään finaalia Pirkanmaalta – #UskallaYrittää\nNuori Yrittäjyys ry:n valtakunnallisen Uskalla Yrittää -kilpailun semifinaaliin osallistui 17.2. Pirkanmaalta 24 nuorten perustamaa yritystä ja yli kuusikymmentä nuorta. Tuomaristo valitsi viisi yritystä alueen edustajiksi huhtikuussa järjestettävään finaaliin. Lisäksi yleisö äänesti yhden yrityksen finaaliin. Virtuaalisessa tapahtumassa vieraili päivän aikana yli 1700 henkilöä.\nYritykset esittelivät toimintaansa virtuaalisesti Howspace-alustalla järjestetyssä semifinaalitapahtumassa keskiviikkona 17.2. iltapäivällä. Ekologisuus ja kestävä kehitys nousi vahvasti esille Pirkanmaan yrityksissä.\nAamupäivän seminaari innosti megatrendeillä ja sankaritarinoilla\nSemifinaalipäivänä aamupäivällä järjestettiin seminaari, jossa oli esillä Nuori Yrittäjyys ry:n ohjelmissa mukana olleita 5. luokkalaisia Pikkuyrittäjiä sekä viime vuoden Suomen parhaan NY-yrityksen palkinnon pokannut Jalo NY Ylöjärven lukiosta. Pääpuhuja Arman Alizad kertoi tarinoiden avulla oman polkunsa tähän päivään, ja kannusti nuoria etsimään omaa polkuaan. Megatrendien käsitteitä seminaariyleisölle avasi Sitran Sanna Rekola, ja ehtipä Urmas Viilunk (pirkanmaalainen Putous-näyttelijä Mikko Töyssy) käydä myös antamassa ehkä hieman kyseenalaisia sijoitusvinkkejä osallistujille.\nPirkanmaalta finaaliin jatkavat:\nParas NY-yritys, perusaste: Hunajainen Huominen NY\nHyvä tiimi ja työnjako sekä into ja innostus välittyi. Yritysilme oli harkittu ja eettisyys, ekologisuus ja lähituotanto oli otettu hyvin huomioon. Tuote oli valmis.\nParas NY-yritys, toinen aste: Kantti NY\nTestattu, hyvä ja valmis kokonaisuus jossa tuotteen brändäys ja markkinointi oli suunniteltu. Tiimin ryhmädynamiikka ja ulosanti ihailtavaa. Kestävä kehitys otettu huomioon kierrätysmateriaalin valinnalla.\nParas liikeidea: Almi Digital NY\nHyvin tuotteistettu, ajankohtainen ja vakuuttava yritys, jolla on kasvupotentiaalia. Perustuu yrittäjän todelliseen osaamiseen ja mielenkiintoon.\nParas tuote: Soima NY\nValmis ja vastuullinen tuote, jonka ympärille on rakennettu tiimin vastuunjaot tiimiläisten henkilökohtaisia vahvuuksia hyödyntäen.\nParas palvelu: Raha Ratikka NY\nLoistava ja ajankohtainen idea auttaa raha-asioista ja sijoittamisesta kiinnostuneita nuoria. Asiantunteva, ja palvelu saatu hyvin tuotteistettua.\nLisäksi finaaliin pääsi yleisön suosikki: Feenix NY\nKatja Lehtinen, Rosanda Media / Optimismia ja energiaa -blogi\nLaura Helasjoki-Ristimäki, Fabrica Oy\nEero ”Euro Hoo” Herranen, Laskutaitse.fi\nMarko Lehtimäki, Uusyrityskeskus Ensimetri\nReijo Karppinen, Dynaset Oy\nKati Klint, OP Tampere\nMukana semifinaalissa oli 61 nuorta näistä oppilaitoksista:\nLisätietoja Pirkanmaan semifinaalista:\n[email protected], p. 050 322 1445\nPirkanmaan NY-yrityksistä löytyy lisätietoa myös tapahtumasivulta klikkaamalla painiketta ”Tutustu mukana oleviin NY-yrityksiin”


Heivatut kudelmat: Aprillipäivänä\nMeinasin laittaa tänne blogiin jonkun aprillipilan. Oli mielessäni kaksikin juttua, millä olisin voinut koittaa teitä puijata... ;) Mutta en sitten jaksanutkaan. Ei sitä passaa joka vuosi - viime vuonna tein blogissani muistaakseni jonkunlaisen pilayrityksen, eikä kaikilla näyttänyt siihen edes huumori riittävän, niin antaa olla sitten tällä kertaa. Ehkä ensi vuonna... ;)\nSitä paitsi sain jo tänään vatsani kipeäksi nauramisesta, kun tein ystävälleni pienen aprillikepposen. :) Vieläkin on suupielet korvissa. :) Laitoin siis ystävälleni tekstarin, jossa kerroin "vauvauutisia", ja heti ystäväni soitti minulle perään, jolloin vastasin puhelimeen: "Aprillia!" :) Kiva, että ystäväni meni lankaan! :D\nMitäs aprillipiloja te olette tehneet tänään tai joskus aiemmin? Lueskelinkin Positiivareiden sivuilta joitakin aprillipiloja - kiitos muuten tuosta linkistä Leenuliinille! Oikeasti en ole mikään käytännön pilojen ystävä, etenkään jos joudun itse sellaisten kohteeksi... ;) Eli ei minultakaan aina huumorintajua löydy jekkujen tai hyväntahtoisenkaan kiusaamisen kohdalla, riippuu vähän päivästä. Mutta jos joskus joku onnistuu tekemään kivan pilan, josta tulee hyvä mieli molemmille osapuolille, niin sellaisia juttuja on mukava muistella jälkeenpäinkin. :)\nKuten joskus toistakymmentä vuotta sitten, kun olin vasta hommannut television, mutten ollut (vielä) tehnyt tv-ilmoitusta, niin eräänä sunnuntaiaamuna, joka ei ollut aprillipäivä, vaan tavallinen sunnuntai, alaoven summeri soi, ja siellä miesääni sanoi olevansa tv-lupatarkastaja. Minä pöljä avasin sen alaoven asunnostani käsin, sitten kiirehdin äkkiä pistämään tv:n ja videot piiloon, ja samantien soi jo minun oma ovikelloni ja minä typeryyksissäni meni vielä avaamaan oven tv-lupatarkastajalle! No, ei siellä mikään tarkastaja ollut, vaan isoveljeni... ;) Joka on muuten tehnyt minulle kepposia varmasti enemmän kuin kaikki muut yhteensä, pikkusiskoa on vissiin ollut kiva höynäyttää. ;) No, tuolle lupatarkastajajutulle olen nauranut monet kerrat, ja aika pian sen jälkeen sen tv-ilmoituksenkin tein, muistaakseni tein sen alkavaksi 1.4. eli aprillipäivänä. :)\nNo, jopas aloinkin muistelemaan. Mutta jospa noista muisteloista tulisi sen verran piristystä, että jaksaisin tehdä taas käsitöitä. Tällä viikolla on ollut ihan totaalinen käsityöblääh! Olen välillä yrittänyt virkata tunikaani, mutta en tahdo jaksaa tehdä edes yhtä palaa, jonka tekemiseen menee siis ehkä 5-10 minuuttia, vaan sekin jää aina kesken. Eilispäivä meni totaalisesti vaan pelatessa nettipelejä, joita en ole pelannut moneen kuukauteen! Yleensä pelaan vain silloin, kun on tosi tylsää eikä mikään muu kiinnosta. No, ehkäpä se käsityöinnostuskin taas palaa jossain vaiheessa. Pitäisikö aloittaa joku uusi käsityö, tulisiko siitä innostusta lisää?\nPakko muuten vielä mainita, että melkein koko tämän tekstin kirjoittamisen ajan kuopus on istunut sylissäni ihan kiltisti eikä ole häirinnyt näpyttelyä... tosin ei tällaisen kuvattoman postauksen kirjoittamiseen nyt yleensä menekään aikaa kuin muutama minuutti. :) Eilen meni varmaan useampi tunti, kun piti kuvien kanssa säädellä.\nMutta nyt kuopus ilmoitti, että lopetas äiti jo ja anna tissiä. ;)\nHauskaa aprillipäivää! :D\n"pappi puikoissa" 1. huhtikuuta 2009 klo 13.43\nSulla on viime kuulle niin komea lista, että ei kai sitä aina jaksa, vaan täytyy "rokulipäiviäkin" joskus pidellä! - Muuten, minultakin löytyi tuo "liimapeukalo" vasta viime kesänä. Sitä ennen mieltä kalvoivat muistot koulun askartelutunneista... :D Mutta nythän kaikki on toisin, kun saa tehdä, mitä lystää, eikä kukaan hengittele niskaan arvostelupaperien kanssa. - Paikallislehdessä näytti olevan aprillipila: Meillehän ollaan kovasti puuhaamassa tuota urheilukeskusta, Noki-Areenaa, joka on herättänyt tietysti kaupunkilaisissa koko tunteiden kirjon... No, etusivulla uutisoivat, että Hjallis Harkimo olisi halukas rahoittamaan areenaa, hah-hah. Oli oikein puhelinnumerokin, johon asiasta kiinnostuneet saavat soittaa. Viime vuonna, muutama kuukausi Nokian kuuluisan vesikriisin jälkeen, samaisen lehden aprillipilana oli, että vesikriisistä korvausrahoja hakevien pitäisi mennä kaupungintalolle hakemaan korvaus käteisenä. Siellä ei sentään ollut käynyt kuin pari toiveikasta. Minusta se tuntui kyllä jo pikkuisen julmalta, se pila. Täytyisi olla aika varovainen, ettei kukaan huonokuntoinen vanhus tms. säikähdä ja lähde hädissään jutun perään... Minulla kai sitten on hiukka huono huumorintaju tämmöisten suhteen. Tai ehkä olen vain arka. Minusta parhaat naurut saa muutenkin käytännön tilanteista, joissa tulee ihan itse mokattua, vähän väliä ja ihan spontaanisti.\nMatleena 1. huhtikuuta 2009 klo 14.46\nHauskan jekun teki veljesi sinulle! ;D Eipä tule mitään omaa aprillipilaa nyt mieleen, mutta onhan niitä tullut tehtyä jos on kohteenakin tullut oltua!\nKatri 1. huhtikuuta 2009 klo 16.36\nOlisin varmasti mennyt halpaan, jos jonkin aprillipilan olisit tänne laittanut. Mua on niin helppo höynäyttää ;-)


Muovikäsittely | Neulekirppu's Weblog\nmarraskuu 22, 2006 · 12:38 pm\nPäivitin tänne muutaman linkin.\n6 responses to “Muovikäsittely”\nmarraskuu 22, 2006 4:44 pm\nKuule Kirppu, kun sä olet niin fiksu monissa asioissa, niin osaatko kertoa, mistä kannattaa lähteä etsimään tietoa uutta digikameraa ostaessa? Mitään ammattilaiskameraa emme ole hankkimassa, vaan pientä, mutta tehokasta kameraa, jolla pääsisi kuvaamaan vaikka perhosen siiven…\nNoita linkkejäkin on niin paljon, mistä aloittaisin?\nmarraskuu 22, 2006 5:38 pm\nHeitit pahan. Tähän olisivat varmaan paljon parempia vastaamaan esim. KooTee tai Fotomik (jota en tunne, mutta on ymmärtääkseni alalla.)\nSe riippuu niin siitä, minkä hintaluokan kameraa hakee ja millaista käyttömukavuutta hakee. Mielestäni ihan halpaa ei kannata ostaa eikä sellaista lelua.\nMulla on tuo Canonin PowerShot 610\nSen uudempi versio http://www.canon.fi/For_Home/Product_Finder/Cameras/Digital/Powershot_A620/testivoittaja.asp?ComponentID=355453&SourcePageID=25106#2\nlienee varsin hyvä perhekamera.\nTosin samaan hintaan taitaa saada jo ihan näitä puolijärkkäreitäkin.\nItse pidän Canonin hyvänä puolena sen, että se on ison valmistajan, jolla on pitkä kokemus kuvaustekniikasta. Lisäksi Canon on käyttäjäystävällinen. Valikot ovat selkeitä ja ruutukin kohtalainen pokkareissakin. Ja mikä tärkeää: patterit kestävät kuvata tosi kauan. 1G:n kortti menee yhdellä latauksella.\nKuvasin aiemmin Canonin järkkärillä ja olen totutellut digimaailmaan tämän vuoden helmi-maaliskuusta alkaen, joten en ole mikään konsulttivirtuoosi tällä alalla.\nHalo Efektillähän on digipokkari ja hän viisaasti painottaakin, että ei niinkään se millä kuvaa, vaan miten kuvaa. Kamera täytyisi tuntea. Kuten olet hänen kuvistaan havainnut, niin ne ovat huippuja! On oikeastaan hänen ”syytään”, että aloitin tämän blogin 😉\nJoten tällainen ympäripyöreä vastaus… Aloita vaikka noiden valmistajien sivuilta. Siirry sitten sivuille, joista löytyy testejä ja arvosteluja.\nmarraskuu 22, 2006 6:36 pm\nHieno ja kauniinvärinen käsittely!\nmarraskuu 22, 2006 9:09 pm\nSaturation: Kiitos kommentista. Sinun käsitellyt kuvasi ovat aivan omaa luokkaansa!\nmarraskuu 23, 2006 11:38 am\nKiitos neuvoista! Eilinen kiitokseni ei näköjään tullut perille ja tänään Vuodatus on taas jumissa. Auts!\nmarraskuu 23, 2006 11:53 am\nkiitos kiittämisistä Iines.\nVuodatus tosiaan jökkii…\nMutta kyllä se varmaan siitä. Ei tämäkään vempain näytä aina niin suoraviivaisesti kulkevan…


Tosibox mediassa: Tekniikka&Talous ja Tivi\nTekniikka&Talous ja Tivi\nJohtava suomalainen kiinteistöautomaatiotoimittaja Fidelix Oy luottaa Tosiboxin tietoturvaan. Viestintäviraston mukaan Suomessa on yhä monta tuhatta suojaamatonta rakennusautomaatiojärjestelmää. Tämä johtuu siitä, että automaatiolaitteita ei yleensä ole suunniteltu liitettäväksi suoraan internetiin.\n“Kohteitamme ovat kaupalliset, teollisuus- ja toimistorakennukset, logistiikkakeskukset, hotellit ja kylpylät sekä urheilu- ja vapaa-ajankeskukset,” Fidelixin osastopäällikkö Antti Koskinen kertoo.\nTekniikka&Talous on kirjoittanut jutun aiheesta otsikolla “Oululaisfirma ryhtyy suojaamaan rakennuksia – taloautomaatiossa yhä yli 2000 haavoittuvaa kohdetta”. Juttu on julkaistu 16.11.2017 ja on luettavissa lehden www-sivuilla.\nMyös Tivi julkaisi jutun sivuillaan.


Sohvapöytä TERP Ø40 tammi/musta | JYSK\nSaarniviilu ja metalli. Ø40 x K40 cm\nKoko kasattuna Halkaisija: 40 cm, Korkeus: 40 cm\nPakkauskoko Leveys: 41 cm, Pituus: 41 cm, Korkeus: 5 cm\nJouduin itse kääntämään yhden jalan kiinnikkeen, kun oli ruuvattu väärin päin kiinni. Pöytä hieman epätasainen.\nEi vastannut sitä, mitä kuvissa ja liikkeen mallipöydässä. Kolmiosaisen viilupinnan värisävy vaihtelee jyrkästi vaalean ruskeasta tumman ruskeaan. Avattiin liikkeessä monta laatikkoa, mutta kuvissa olevan kaltaista pöytää ei löytynyt. Osa jalkojen kiinnikeraudoista asennettu väärin päin. Viilu irtoaa helposti.\nKirjoittanut: Matti Soini\nJuuri sellainen kuin odotin ja kestävää materiaalia!\nPieni sopiva pöytä nojatuolin viereen\nKirjoittanut: Åsa Laukonlinna\nTää on niiku toi toinen mut pienempi\nKeikkuu ja riitti kun pelkällä kämmenellä painoi pöydän päältä kokoamisen jälkeen niin yksi jalka repesi irti pöytälevystä.\nNätti, mutta heikkolaatuinen\nNätti pöytä, mutta keikkuu ja pöytäpinta naarmuuntuu todella herkästi.\nHelppo koota, mutta keikkuu hieman ja jalkoja tarvitsee kiristellä aika-ajoin.


Puolustusvoimien maastokuorma-auto suistui tieltä katolleen Kuhmossa, viisi loukkaantui – kyydissä oli 14 varusmiestä | Kaleva\nPuolustusvoimien maastokuorma-auto suistui tieltä katolleen Kuhmossa, viisi loukkaantui – kyydissä oli 14 varusmiestä\nAntti Pasanen, Heidi Peltonen\nLukija kuvasi kopterilla Kuhmon Pohjoispuolentien onnettomuuspaikan.\nViisi ihmistä on loukkaantunut Kuhmossa sattuneessa puolustusvoimien maastokuorma-auton eli "Masin" ulosajossa. Onnettomuus sattui aamulla hieman ennen yhdeksää tiellä 900 eli Pohjoispuolentiellä.\nKainuun pelastuslaitoksen johtokeskuksesta kerrotaan, että kuormuri suistui tieltä ulos katolleen. Ajoneuvon nopeus oli onnettomuushetkellä arviolta noin 60 kilometriä tunnissa.\nKainuun prikaati kertoo tiedotteessaan, että ajoneuvossa oli tapahtumahetkellä 14 varusmiestä. Heistä viisi sai sairaalahoitoa vaativia vammoja.\nOnnettomuus sattui Pohjoispuolentiellä Sotkamon ja Kuhmon välillä.\nKainuun prikaatin mukaan muita onnettomuudessa osallisena olleita varusmiehiä on pyydetty ottamaan yhteyttä läheisiinsä. Tiedotteen mukaan Kainuun prikaatin kriisitukiryhmä tukee onnettomuudessa osallisina olleita varusmiehiä.\nOnnettomuuteen joutunut ajoneuvo oli matkalla varuskunnasta taisteluharjoitukseen. Kainuun prikaatin ohjelmassa on tällä viikolla Kirves20-taisteluharjoitus, johon osallistuu noin 2000 henkilöä ja 400 ajoneuvoa. Suurin osa harjoituksen osallistujista on Kainuun prikaatista jouluksi kotiutuvia tammikuussa ja heinäkuussa palveluksensa aloittaneita varusmiehiä.\nOnnettomuuden pelastustyöt ovat päättyneet. Tie oli suljettuna kaikkiaan yli kolmen tunnin ajan, aluksi pelastustöiden ja myöhemmin ajoneuvon nostotöiden vuoksi. Tieliikennekeskus kertoi kello 13 aikaan, että tilanne on ohi.\nKorjattu kello 11.51: Maavoimien mukaan ajoneuvossa oli onnettomuushetkellä 14 henkilöä, ei 15.\nKello 13.29 lisätty lukijan ottama kuva onnettomuuspaikalta.


Joulukalenteri, luukku 22: Tonttujen talviurheilukilpailut 5 – Tarinataidetta ja tarinatiedettä\n22.12.2021 kirjoittaja Aino\nPäätimme Tonttutanssikerhon kanssa, että tekisimme mahdollisimman kestävän ja käytännöllisen lumilinnan. Rakensimme sen hieman kauemmas muiden linnoista, sillä halusimme samalla suunnitella toimintaamme lumisodassa. Lisäksi linnassamme pysyttelevät tontut näkisivät helposti, jos joku hiipisi kohti linnaketta.\nTonttutanssikerhossamme on kaksitoista jäsentä. Päätimme, että kaksi heistä jäisi vartioimaan mitaleja. Kukaan meistä ei ollut menestynyt erityisen hyvin, meillä oli vain yhdeksäntoista mitalia. Saisimme kuitenkin niitä paljon lisää lumisodassa.\nMe loput kymmenen varastaisimme toisten mitaleja ja tarvittaessa jakaantuisimme kahtia eri tehtäviin. Minä nimittäin olin kertonut, että koko kisan minua oli jotenkin häiritty ja että eilen lumiukkokisassa epäilykseni olivat varmistuneet. Minä näin vakoilijatonttuna saisin asian varmasti selville.\nEn saa unta, koska odotan lumisotaa niin kovasti. Saattaa kuulostaa siltä, ettei lumisodassa oikeasti edes heitellä lumipalloja, mutta kyllä niitä tarvitaan. Vastustajiin ei nimittäin saa koskea vaan pitää heittää lumipalloja. Lumipallot ovat myös hyvä hämäys.\nNyt minun on todellakin pakko nukkua, sillä lumisodassa ei ole varaa olla väsynyt…\n(Minuakin jännittää, miten tuo tonttujen lumisota päättyy. Hiukan kyllä huolestuttaa, ehdinkö kirjoittaa sitä huomiselle. Toivottavasti.)\nJoulukalenteri, luukku 23: Tonttujen talviurheilukilpailut 6\n2 kommenttia artikkeliin ”Joulukalenteri, luukku 22: Tonttujen talviurheilukilpailut 5”\n22.12.2021 klo 22:16\nMoikka, kiva tarina! Minullakin on blogi ja voidaanko me ryhtyä linkinvaihtoon (muuten munkin nimi on Aino!) Mun blogin nimi on cherryn blogi ja sen osoite on CherryAippi.blogaaja.fi\n23.12.2021 klo 20:17\nJoo, tietenkin käy! Lisään sinut.


Baarityöntekijä Belge - Avoimet työpaikat\nTyöpaikat / Baarityöntekijä Belge\nHakuaika päättyy 11.12.2021\nHelsinki Hotelli- ja ravintola-ala Asiakaspalvelu/palvelu HOK-Elanto / Belge\nBelge bar&bistro on kodikas belgialainen olut- ja ruokaravintola Kluuvikadun sykkeessä. Belgessä rakastetaan hyvää ruokaa ja juomaa, olut kaadetaan oikein ja annokset ovat reiluja sekä rehellisiä. Kun työpäivä on takana ja ilta edessä, niin Belgen kirjastobaari on oikea suunta! Tarjolla on rentoa fiilistä, hyvää seuraa ja baarimikon suosittelemat belgialaiset oluet. Tunnelmallinen miljöö tarjoaa täydelliset olosuhteet sekä loistavalle lounashetkelle kuin onnistuneelle illanvietollekin!\nBelge hakee nyt joukkoonsa lisävahvistusta alkaen heti sopivan henkilön löydyttyä. Tunteja on tarjolla tilanteestasi sekä sopimuksesta riippuen 90-112,5h/3vko.\nTässä työssä pääset loihtimaan asiakkaille heidän toiveidensa mukaiset juomat sekä suosittelemaan belgialaisia oluita Belgen kirjastobaarin tunnelmallisessa miljöössä.\nToivomme sinulta aikaisempaa kokemusta baarityöstä, mutta tärkeintä on aito kiinnostus oppia baarin salat sekä oikea asenne työskentelyyn reippaalla otteella.\nTyössä tarvitset hygieniapassia ja salmonellatodistusta, mutta ei hätää, jos niitä ei vielä löydy takataskustasi. Hygieniapassin ja salmonellatodistuksen pystyy suorittamaan myös rekrytointiprosessin aikana tai ennen uudessa työssä aloittamista!\nTarjolla on vilkkaita päiviä ja unohtumattomia muistoja keskellä Kluuvikadun sykettä. Tartu tilaisuuteen ja jätä hakemuksesi heti, sillä haastattelemme hakijoita jo hakuajalla!


Miten valita polkupyörän taskulamppu? - Uutiset - Magicshine Technology USA LLC\nPolkupyörän valaisimissa on yleensä akkuvirtainen ja spontaani sähköinen tyyppi kaksi. Akkuvirtainen tyyppi on tarpeen vaihtaa akun lamppu, tämän tyyppinen valo stabiilimpi. Sillä spontaani sähkötyyppi perustuu renkaiden ja rummunmuotoisten generaattorien kitkamiseen, kuten sisäänrakennettuun tilaan valon aikaansaamiseksi. Jos sinulla on korkeat staattisuus- ja turvallisuusvaatimukset valolle, valitset paristokäyttöinen polkupyöränvalo, päinvastoin, jos vaatimuksesi eivät ole niin korkeat, niin molemmat ovat sinulle sopivia. Ja voit valita erityisen polkupyörän valaisimen.\nTaskulamppu ei sovellu suoraan käyttöön ajovaloina, yleinen valaisin on tosiasiallisesti taskulamppu, todellinen polkupyörän valaisin on Saksan asetuksen mukainen ~\nSaksa on standardi polkupyörän valaisimille.\nOn kolme pääominaisuutta, joista toinen on katkaistu linja, ei voi olla ylävirran valaistusta eikä katkaisuviiva voi olla liian korkea, jotta varmistat, että olet lähellä valoa, ei häiritse vastakkaista liikennettä Turvallisuus;\nToiseksi, paikalla on oltava tasaisesti, vinossa leviämässä maahan, sillä kaukaa ja lähellä kirkkausjakauma on johdonmukainen; Määritellään myös vähimmäisvalaistus tietystä etäisyydestä, liian pieni nähdäksesi, liian korkeat silmät ovat helposti väsyviä ~\nKolmanneksi, värilämpötila ei saa ylittää 5000k, on lämmin lämpötila ~ varmistaakseen tietyn tunkeutumisen samanaikaisesti vähentää silmänpainetta ~\nPari: Valikoima Vuoristoaseman vaunu\nSeuraava: Polkupyörän erikoisvalojen ja salamalaitteiden välinen ero


Etusivu > Artikkelit > Palvelualojen toimialakatsaus III/2005\nPalvelualojen toimialakatsaus III/2005\nPalvelualojen liikevaihto voimakkaassa kasvussa vuoden kolmannella neljänneksellä\nPalkkasumma ja työllisten määrä kasvussa\nPalvelualojen näkymät jatkuvat suotuisina\nFokus: Työnvälitys ja henkilöstön hankinta voimakkaassa kasvussa\nKirjoittajat: Antti Santaharju (09) 1734 2720, Aki Niskanen (09) 1734 2657, palvelut.suhdanne@tilastokeskus.fi\nPalvelualojen suhdannetilanne jatkui suotuisana vuoden 2005 kolmannella neljänneksellä. Sekä palvelualojen liikevaihto että palkkasumma kasvoivat yli 6 prosenttia edellisvuodesta. Palvelualojen positiivisen kehityksen perustana on tällä hetkellä se, että palvelualoilla menee kokonaisuudessaan hyvin, eikä kasvua jarruttavia aloja juurikaan esiinny. Kaikista palvelualojen yrityksistä 57 prosenttia kasvatti liikevaihtoaan ja jopa 37 prosentilla yrityksistä liikevaihto kasvoi voimakkaasti (yli 15 prosenttia).\nMyös palvelualojen työllisyys kasvoi kolmannella neljänneksellä, joskin palkkasumman kasvua hitaammin. Työllisyyden kasvu hidastui hieman edellisestä neljänneksestä vajaaseen 3 prosenttiin. Palvelualojen suotuisa suhdannetilanne näkyy myös palvelualojen yritysten luottamusindikaattorissa, joka pysyi korkealla kuluvan vuoden kolmannella neljänneksellä. Toimialan luottamus on edellisvuoden vastaavan ajankohdan yläpuolella ja sitä ylläpitävät toimialan kysynnän suotuisa kehitys viime kuukausina sekä positiiviset odotukset tulevasta kysynnästä.\nPalvelualojen liikevaihto oli reippaassa kasvussa vuoden 2005 kolmannella neljänneksellä. Liikevaihdon kasvu hidastui hieman edeltävästä neljänneksestä, mutta siitä huolimatta kasvu ylsi 6 prosenttiin. Edeltävää neljännestä lukuun ottamatta palvelualojen liikevaihto on kasvanut yhtä voimakkaasti viimeksi vuonna 2001. Palvelualojen kasvun takana ovat ennen kaikkea pienet (alle 50 henkeä työllistävät) yritykset, jotka ovat tuottaneet melkein 4 prosenttiyksikköä toimialan 6 prosentin kasvusta. Pienten yritysten voimakasta vaikutusta toimialan kasvuun selittää se, että valtaosa (noin 99 prosenttia) toimialan yrityksistä työllistää alle 50 henkeä.\nToimiala Osuus** IV/2004 I/2005 II/2005 III/2005\nMuut palvelut yhteensä 100,0 5,0 5,6 6,4 6,2\nH: Majoitus- ja ravitsemistoiminta 7,9 3,6 1,8 6,4 7,6\nI: Kuljetus, varastointi ja tietoliikenne 44,2 3,9 3,8 2,6 4,4\npalvelut sekä liike-elämän palvelut 38,6 6,1 6,3 10,4 9,2\nhenkilökohtaiset palvelut 9,3 7,6 6,1 5,0 4,4\n**Osuus muiden palveluiden toimialasta vuonna 2004\nPalvelualojen toisen ja kolmannen neljänneksen voimakkaan kasvun takana olivat ennen kaikkea kiinteistö-, vuokraus- ja tutkimuspalveluiden sekä liike-elämän palveluiden yritykset. Toimialan liikevaihdon kasvu hidastui uusimmalla neljänneksellä hieman toisesta neljänneksestä, mutta liikevaihto lisääntyi edelleen yli 9 prosenttia vuodentakaisesta. Kahden tuoreimman vuosineljänneksen kasvu on ollut alalla selvästi edellisvuosien kasvua voimakkaampaa ja esimerkiksi vuotta aiemmin liikevaihto kasvoi 6 prosenttia. Kiinteistö-, vuokraus- ja tutkimuspalveluiden sekä liike-elämän palveluiden kaikki alatoimialat kasvoivat kolmannella neljänneksellä, mutta etenkin tutkimuksen ja kehittämisen sekä tietojenkäsittelyn liikevaihdon kasvu kiihtyi edellisistä neljänneksistä. Toimialan yrityksistä peräti 40 prosenttia kuuluu voimakkaasti (yli 15 prosenttia) kasvaviin yrityksiin.\nMajoitus- ja ravitsemistoiminnan liikevaihto kasvoi vuoden 2005 kolmannella neljänneksellä lähes 8 prosenttia edellisen vuoden vastaavasta ajanjaksosta. Kasvu kiihtyi hieman edellisestä neljänneksestä, jolloin toimialan liikevaihto kasvoi 6 prosenttia. Ennen toista neljännestä toimialan kasvu oli huomattavasti maltillisempaa ja liikevaihto kasvoikin kolmannella neljänneksellä voimakkaammin kuin yhdelläkään aiemmalla neljänneksellä vuosituhannen vaihteen jälkeen. Myös yöpymisten määrä majoitusliikkeissä lisääntyi kolmannella neljänneksellä. Liikevaihdon kehitystä saattaa selittää Helsingissä järjestetyt yleisurheilun maailmanmestaruuskilpailut, jotka nostivat hotellihuoneiden käyttöastetta ja keskihintoja pääkaupunkiseudulla elokuussa.\nKuljetuksen, varastoinnin ja tietoliikenteen sekä muiden yhteiskunnallisten ja henkilökohtaisten palveluiden toimialat kasvavat palvelualojen keskimääräistä kehitystä hitaammin. Kuljetuksen, varastoinnin ja tietoliikenteen liikevaihdon kasvu tosin kiihtyi kolmannella neljänneksellä 4 prosenttiin. Toisella neljänneksellä toimialan liikevaihto nousi 3 prosenttia. Toimiala on palveluiden liikevaihdon kannalta merkityksellinen, sillä se on liikevaihdon kertymän perusteella mitattuna palveluiden alatoimialoista suurin. Yli 44 prosenttia palvelualojen liikevaihdosta kertyy kuljetuksesta, varastoinnista ja tietoliikenteestä. Toimialan liikevaihdon kasvu kertyy pienten ja keskisuurten (alle 250 henkeä työllistävien) yritysten kasvusta. Suurten yritysten kasvu on ollut kuluvan vuoden puolella melkein pysähdyksissä.\nKuljetuksen, varastoinnin ja tietoliikenteen alatoimialoista kasvua ylläpitivät liikennettä palvelevan toiminnan sekä matkatoimistojen ja muun maaliikenteen toimialat, jotka molemmat kasvoivat yli 8 prosenttia edellisvuodesta. Muun maaliikenteen liikevaihdon reipas kehitys ei näy kuljetetun tavaran määrässä, sillä tavarankuljetustilaston mukaan tonneissa mitattu kuljetetun tavaran määrä on laskenut kolmannella neljänneksellä vuoden takaisesta. Kuljetuksen, varastoinnin ja tietoliikenteen liikevaihdon kasvua hidastivat vesiliikenteen sekä ennen kaikkea posti- ja teleliikenteen toimialat. Vesiliikenteen liikevaihto pysyi kuluvan vuoden kolmannella neljänneksellä edellisen vuoden vastinneljänneksen tasolla, mutta posti- ja teleliikenteen liikevaihto laski 2 prosenttia edellisvuodesta.\nMuiden yhteiskunnallisten ja henkilökohtaisten palveluiden liikevaihdon kasvu hidastui kolmannella neljänneksellä 4 prosenttiin. Toimialan liikevaihdon kasvu on hidastunut vuoden 2004 viimeisestä neljänneksestä alkaen. Toimialan liikevaihto koostuu pääosin virkistys-, kulttuuri- ja urheilutoiminnasta, jonka liikevaihdon kasvu hiipui kolmannella neljänneksellä 2 prosenttiin. Toimialan kasvua ylläpitää järjestötoiminta, jonka liikevaihto lisääntyi 12 prosenttia edellisvuodesta sekä ympäristöhuolto, jonka liikevaihto kasvoi 10 prosenttia.


Vinkkejä joulupöytään | Inspired by love\nTunnisteet: Blogiyhteistyö, Hyvinvointi, Inspiraatio, Joulu, juhlahumua, Juhlat, Keittiö, lifestyle, Lifie, Nautiskelu, sisustaminen, sisustus, Suosittelut\nJenni S. Big mamas home 18. joulukuuta 2016 klo 21.23\nMeillä astiakaappi on aivan yhtä keskeneräinen, kuin muukin koti ja joskus minua lähes hävettää kattaa meidän astiat pöytään. Vaikka niissä ei ole mitään vikaa. Ne ovat hyvät, kauniit astiat, mutta "englantilainen" posliini, jonka pohjassa lukee pienellä "made in china", ei ole minun juttuni. Yritän hokea itselleni sitä pikku hiljaa, mutta joskus tekisi vain mieli saada kaikkimullehetinyt. Juuri nyt alkaa kuitenkin näkymään hieman valoa tunnelin päässä, monessakin suhteessa.\nSanna Inspired by love 26. joulukuuta 2016 klo 20.46\nVoi kuule, tiedän niin tunteen! Keskeneräistä on täälläkin monessa kohtaa, niin kodissa kuin elämässä ja itsessä muutenkin! <3 Valoa kohti vain!\nAnne 18. joulukuuta 2016 klo 21.26\nIhana kattaus Sanna :) ja mitä herkkuja tuolta pilkistikään, nyt tuli naposteluhimo. Mulla on tässä onneksi klmenentiiniä.\nMuuten on pitänyt kommentoida sun blogipohjasta - onhan tämä kaunis, mutta tiedätkö mä en meinaa millään löytää uusimpia blogipostauksia. Saako tässä jotenkin helposti uusimman ylimmäksi ja siitä selattua. Nyt etusivulta löytyy vaan karuselli ja instakuvia - tai tämä töppö ei tajua :)\nSanna Inspired by love 26. joulukuuta 2016 klo 20.47\nKiitos Anne! <3 Ja kiva kun kommentoit pohjaa! Etusivulla on uusimpien postauksien karuselli, jonka jälkeen neljä uusinta instakuvaa ja sen jälkeen aina uusin postaus. :D Toivottavasti tämä selkeytti jotenkin asiaa!\nSally 18. joulukuuta 2016 klo 22.27\nIhanalta näyttää ja oooh, olipa täällä mukava yllätys odottamassa, kun tulin kurkkimaan viime hetken kattausvinkkejä! ♥ ♥ Rupes ihan kuumottamaan, josko ehdin kääriä tuoksun vielä joulupakettiin!\nIhanaa Joulun aikaa teille! Kiitoksin, Sally\nKiva kuulla Sally!! Toivottavasti tuoksut ehtivät teille jouluksi.


Käyntejä kotisivuilla:18777478 kpl\nKuvaa on katsottu 1482 kertaa\n100-tonniset HCT-yhdistelmät JYKILTÄ. bioaika-startti_kuva-laura-kuusisto\nLupa myönnetään aina ajoneuvolle, joten luvan haltijana toimii aina ajoneuvon haltija, joka vastaa lupaehtoihin liittyvistä velvoitteista. Mikään toimija ei hoida projektia yksin, vaan kaikkiin liittyy aina auton toimittaja, perävaunujen toimittaja, kuljetusten operoija ja kuljetusten tilaaja.\nLiikenteessä on tällä hetkellä 32 kpl suuria yhdistelmiä Trafin myöntämillä kokeiluluvilla. Reilusti yli 25 m pitkiä yhdistelmiä on 23 kpl, joista 17 on yli 76 tonnin kokonaismassalla.\nNeljä yhdistelmää on 5+5-akselisia n. 25m pitkiä 84t kokonaismassalla. Pidempiä ja raskaampia puoliperävaunuyhdistelmiä on 5 kpl.\n>Terminator XXL 11 CE pankko on luja, tukeva, ja joustava pankko terminaaliyhdistelmien kuormatiloiksi.\nTerminator liukuestepinnat tuovat kaivattua lisäpitoa asetustenmukaiselle kuormansidonnalle.\nLähettäjä Terminator terminaalitekniikkaa / 2.6.2017


Nokia N9 | sivu 3 | DVD Plaza\nPR 1.2 pärähti eilen puhelimeen. Fontti muuttui, aloitusnäyttöön saa kansiot (alkuperäisestä filosofiasta poiketen) ja muuta metkaa.\nJep. Hyvästä puhelimesta tuli juuri entistä parempi.\nMyös Firefox oli löytänyt tiensä Nokia storeen, mikä oli päivän toinen mukava yllätys.\nTuosta oli uutinen pari päivää sitten - firefoxiin puolivirallinen flash-tuki. Myös Opera on saatavilla. Tosin itse olen vähän on-the-fence tuon tuliketun kanssa, parempi, kuin vakioselain, mutta aavistuksen raskas. Sivuhuomiona, se muuten kääntää näytön 360' kuten iPad, mutta kääntö ei pysy.\nMutta samaa mieltä, loistava puhelin ja taas parani. Kansoille ei muuta käyttöä, mutta turhat/vähän käytetyt vakioappsit sai pois tieltä (itsellä kuvakansiot, laskimet, Skype jne). Peruksena tykkäsin tosta kaikki-tässä -filosofiasta, mutta ennenkaikkea monia kustomointisoftia tarvitsee vain kerran.\nNokia julkaisi Gtalk videopuhelut mahdollistavan palikan storessa: http://store.ovi.com/content/259046\nTuosta oli uutinen pari päivää sitten - firefoxiin puolivirallinen flash-tuki.\nFlash -> http://store.ovi.com/content/260149\nTestasin areenaa, youtubea sekä al jazeeraa ja toimivuus ihan ok. Tosin youtubea katson mieluummin esim. cutetubella. Areenassa taas live ei oikein toiminut (ääni kuului, mutta kuvaa ei näkynyt). Al jazeeran live-lähetys toistui ongelmitta, tosin kestää hetken ennenkuin ääni ja kuva kulkee synkassa. Videota kannattaa katsoa fullscreenina, jolloin näytönsäästäjä ei vaikuta videon toistoon - näytönsäästäjä ei varsinaisesti mene päälle, mutta kuva pysähtyy ja jatkaa vasta kun näyttöä napauttaa. Ääni kuitenkin kuuluu koko ajan.\nOstin tuon N9:n, kun sai edullisesti(250&#8364 Gigantista. Pari päivää on tullut käpisteltyä, eikä tunnu hassummalta laitteelta. Tuo näyttö varsinkin on kiinnittänyt huomiota positiivisesti. Kirkkaassa päivänvalossa saa hyvin selvän, mitä näytössä on, ei tarvitse hakea varjoisaa paikkaa. Amoled on loistava näyttö! Kosketusnäyttö on parempi, kuin iPhonessa(3Gs) ja muutenkin pidän enemmän, kuin iPhonesta. Tuli ostettua tämä N9, kun lupasin pojalle hänellä näyttönsä rikkoneen puhelimen tilalle tuon iPhonen ja tuli sopiva tilaisuus hankkia N9.\nTekstaritkin sujuvat paljon innovatiivisemmin, kuin Noksun E75:ssä, jonka sain aikanaan työnantajalta käyttööni, Symbiania ei tosiaan tule ikävä. Matkapuhelinfoorumilta luin, että Meegolle saattaisi tulla jatkoa, toivottavasti noin käy.\ne:tärkeää on vielä, että N9:ssä toimii jo vuoden käyttämäni LPS-5 induktiosilmukka.\nFirmware Update - PR 1.3 - Started to Roll out for Nokia N9 in some Regions Silently\nJospa tuo PR 1.3 alkaisi rantautua tännekin piakkoin.\nNopeasti tuo näytti tulleen. Tänään oli jo ilmoitus uudesta MeeGo-päivityksestä, jolla olisi kokoa 203,1Mt.\nEilen tuli kuuden aikoihin ilmoitus päivityksestä. Lataus ja asennus onnistui hyvin. Ei edes softat hävinnyt, vaikka siitä joku valitteli.\nMuutamia eroja, mitä itse olen huomannut.\n- Tekstiviestit ja facebook viestit voi tyhjentää notification ruudusta suoraan uudella nappulalla. Ei tarvi erikseen avata viestit tai facebook sovellusta.\n- Kalenterimerkintöjen näyttö notification ikkunassa näyttää nyt toimivan. Ei tule vain käynnistyksen yhdeyssä ensimmäiseksi ja sen jälkeen jää muiden ilmoitusten jalkoihin, vaan pysyy siinä ensimmäisenä kokoajan.\n- äänetön ja piippaus hälytysprofiilit näkyy omalla merkillään lukitussa tilassa kellonajan vieressä.\nItse en ole oikein löytänyt mitään uutta päivityksen myötä. Tuo kalenterimerkinnän pysyminen ykkösenä oli hoitunut jo jollain appsilla. Dropbox-tuen luvattu parantuminen on tutkinnassa ( tai itseasiassa Dropbox pitäisi opetella ensin kunnolla ja katsoa sitten miten valokuvat ja dokumentit siirtyvät puhellimen ja tietokoneen välillä).\n( tai itseasiassa Dropbox pitäisi opetella ensin kunnolla ja katsoa sitten miten valokuvat ja dokumentit siirtyvät puhellimen ja tietokoneen välillä).\nEi liity päivitykseen, mutta FotoshareN9 sovelluksella kuvat (ja halutessaan myös videot) saa siirtymään automaattisesti dropboxiin sitä mukaa kun kuvia ottaa. Asetuksista voi valita lähettääkö sovellus kuvat välittömästi, vai tietyin väliajoin. Voi myös valita lähetetäänkö kuvat myös 3G-tilassa vai pelkästään silloin kun ollaan yhteydessä Wifiin. Tukee myös ftp, sftp, scp eli kuvia voi lähettää automaattisesti muuallekin kuin dropboxiin.\nKiitos JPH. Lähti lataukseen\nOnkos kukaan muuten uskaltanut kokeilla NITDroid:n asentamista N9:iin? Eli sillä saa Androidin (Ice Cream Sandwich) pyörimään N9:ssä Meegon ohella (dualboot). Itsellä tekisi mieli testata, mutta joutuu odottelemaan ainakin kunnes saavat projektin PR 1.3 yhteensopivaksi (ja voi olla, että jää vielä silloinkin tekemättä).\nN9iin lupailtiin vielä jokin aika sitten myös PR 1.4:ää, mutta sen tulo lienee aika epävarmaa ottaen huomioon sen, että Harmattanin keskeiset kehittäjät lähtivät Nokialta pari päivää pr 1.3:n julkaisun jälkeen.\nMielenkiintoista kyllä, muutama päivä devaajien lähdön jälkeen netissä alkoi kiertää tietoja Jolla -nimisestä yrityksestä:\nJolla Ltd. is a Finland based smartphone company which continues the great work that Nokia started with MeeGo. The Jolla team is formed by directors and core professionals from Nokia's MeeGo N9 organisation, together with some of the best minds working on MeeGo in the communities.\nEn tiedä miten tuo vaikuttaa N9:iin, mutta MeeGo -luureja lupaillaan jatkossakin.\nTuotteita lupaillaan jo täksi vuodeksi ja yritys on tosiaan perustettu jo syksyllä 2011.\nformed by directors and core professionals from Nokias MeeGo N9 organisation,\nJussi Hurmola, CEO Jolla Ltd.: Nokia created something wonderful  the worlds\nwith all the bright and gifted people contributing to the MeeGo success story.\nThe Jolla team consists of a substantial number of MeeGos core engineers and\nDr. Antti Saarnio  Chairman & Finance\nMr. Jussi Hurmola  CEO\nMr. Sami Pienimäki  VP, Sales & Business Development\nMr. Stefano Mosconi  CIO\nMr. Marc Dillon  COO\n"On Nokia #N950, we love it and use in development. Nokia #N9 is in our heritage, but we cannot provide support since it's Nokia's product."\nTuli huomattua tuo sen jälkeen kun olin tuon postauksen tehnyt Mutta tuotteita tosiaan lupaillaan jo täksi vuodeksi.\nN9:lle on näköjään tulossa selain, Snowshoe, joka on toteutettu Qt5:lla:\nTuota tuskin vielä kannattaa asentaa, sillä esim. qt5 itsessään ei ole vielä valmis.\nOpera 12 on nyt saatavana N9:lle:\nUudessa versiossa on mahdollista valita N9in näppis Opera-näppiksen sijaan, mutta sitä ei ole toteutettu kovinkaan toimivasti, joten en suosittele.\nPoistin linkin, koska se jostain syystä ohjaa vanhaan 11.4xx versioon. Uuden voi löytää menemällä storeen ja valitsemalla apuohjelmat -> uudet. Tai vaihtoehtoisesti tietty N9in sovelluksella.\nNitdroidista tehtiin PR 1.3 yhteensopiva ja tuli nyt sitten asennettua Ice Cream Sandwich N9iin Google Playsta olen muutaman sovelluksen asentanut ja kyllähän nuo toimii. Nitdroidissa itsessään ei vielä toimi puhelut eikä kamera.\nHyvä uutinen tuo, että Jolla jatkaa N9:n raunioilla. Olihan tuosta Meegon hengissäpitämisestä jo juttua aiemmnkin. Jaksoin uskoa Meegon tulevaisuuteen, koska joka puolella sitä kehuttiin. Omaan kännykkääni olen ollut tyytyväinen-muutaman kerran puhelin on jäätynyt, mutta niinhän nuo muutkin merkit, iPhone 3Gs on tehnyt myöskin tuota. Toivottavasti Jolla menestyy!


Keskuskauppakamari: Verot kilpailukykyiseksi ja investoinnit liikkeelle – kyse on suomalaisten työpaikoista | Keskuskauppakamari\n17.9.2020 10:48:33 EEST | Keskuskauppakamari\nToimitusjohtaja Juho Romakkaniemi. Kuva: Kimmo Penttinen\n”Suuri veroaste on yritysten investointihalukkuuteen vaikuttava asia. Jos yrityksissä nähdään, ettei hallitus pysty parantamaan Suomen talouden tilannetta, eivät ne myöskään investoi ja työllistä”, sanoo Romakkaniemi.\nKauppakamareiden kyselyyn vastanneista yli 3000 yrityksestä 69 prosenttia koki, että verojen alentaminen auttaisi saamaan Suomen talouden nousuun. 75 prosenttia nosti tärkeimmäksi keinoksi työn verotuksen alentamisen työllisyyden ja Suomen kilpailukyvyn parantamiseksi.\n”Tuloveron alennuksen aiheuttamista laskennallisista verotulojen menetetyistä euroista palautuu lyhyellä aikavälillä dynaamisten vaikutusten myötä noin 30-50 prosenttia julkiseen talouteen takaisin. Tuloveronalennus vaikuttaa keskipitkällä aikavälillä koko talouden hintoihin. Kaikissa kotitalouksien ja yritysten palveluiden ja myös tuotteiden hankinnoissa kotimaisen työn verokiila on iso komponentti. Työn verotuksen kohtuullistaminen tarkoittaa ostovoiman kasvua ja yritysten ulkoisten kustannusten laskua keskipitkällä aikavälillä – ja tätä ei yleensä oteta huomioon dynaamisia vaikutuksia arvioidessa. Siksi työn korkean verotuksen ja kireän progression keventäminen olisi ensiarvoisen tärkeää”, Romakkaniemi sanoo.\nRomakkaniemi muistuttaa, että ensi vuoden budjetti hillitsee valtion velkarahalla maksamalla kuntien apupaketilla kuntaverojen muutoin rajua nousupainetta, mutta ongelma siirtyy tuleville vuosille.\n”Kunnallisvero on työn verottamista ja se on myrkkyä työnteon kannustimille”, Romakkaniemi sanoo.\nTalouden elpymiseksi tarvitaan nopeita ja tehokkaita keinoja. Saksan ja Ruotsin valitsema veroelvytyksen tie ei ole ollut vaihtoehto Suomessa. Romakkaniemen mukaan suunta on väärä. Nyt on kyse suomalaisten työpaikoista.\nRomakkaniemi kiittelee valtiovarainministeri Matti Vanhasta ja keskustaa siitä, että yritysten ja omistajien verotus ei tällä vaalikaudella kiristy. Suomen pitää olla maa, missä pitää olla mahdollisuudet yrittää ja investoida.\nBudjettiriihen veropäätökset painottuvat energiaverotuksen muutoksiin. Keskuskauppakamari tukee vahvasti teollisuuden sähköveron alentamista EU-minimiin kerralla vuonna 2021.\n”Energiaintensiivisten yritysten veronpalautuksen poistamiselle varattu neljän vuoden siirtymäaika on melko lyhyt. Yrityksille tulisi jäädä riittävästi aikaa investointeihin ja niihin tarvittavan rahoituksen hankkimiseen kestävällä tavalla. Pidempi siirtymäaika tukisi uudistuksella tavoitellun energiamuodon valintaa koskevan ohjaavan vaikutuksen saavuttamista mahdollisimman pienillä haittavaikutuksilla suomalaiselle teollisuudelle ja sen kansainväliselle kilpailukyvylle”, Keskuskauppakamarin johtava veroasiantuntija Emmiliina Kujanpää sanoo.\nRomakkaniemi ja Kujanpää puhuivat Keskuskauppakamarin Suuressa Veropäivässä 17.9.2020. Tilaisuuteen osallistui yli 400 osallistujaa, joista noin 80 oli tilaisuudessa paikan päällä ja noin 350 osallistui etänä.\nToimitusjohtaja Juho Romakkaniemen puhe Suuressa Veropäivässä 17.9.2020\nToimitusjohtaja Juho Romakkaniemen puhe Suuressa Veropäivässä 17.9.2020.pdf


Kolmevitonen saapui Suomeen 1957 - Maaseutumedia\nJussi-Faari · 18.6.2014\nFerguson 35 rantautui Suomeen 1957. Kaksoisvoimanotto, edelleen kehittynyt hydrauliikka, lisääntynyt moottoriteho ja lukuisat vaihteet lisääntyneen maantienopeuden kera tekivät siitä himoitun traktorin. Toki muitakin herkkuja oli tarjolla.\nMuistan tunteneeni kalvavaa kateutta, kun serkkuni ilmestyi heinäpellollemme uutukaisella ”kultamahallaan”. Siinä se ryökäle pullisteli ja ajeli viistoon avo-ojien yli kuin tyhjää. Pikkuharmaalla moista näytöstä ei olisi voinut ajatellakaan. Vähän virkisti, kun jonkin vuoden päästä kuului: ”…syönnin ajaksi varjoon jättää, niin ’keleen peli ei enää käynnisty.”\nMassey Fergusonit muuttuivat sitten punaisiksi. Tämä koetteli harmaisiin Ferguihin tottuneita kovin. Seikka ansaitsee tulla mainituksi ainakin siksi, että varminta maailmassa on jatkuva muutos.\nKuusvitonen uuden ajan airut\nKolmevitonen oli vielä kevyt traktori, mutta jo kuusvitonen ennakoi uuden ajan tuloa. Se esitteli levyjarrut ja Perkinsin viidenkymmenen hevosvoiman moottorin. Heti perään tuli Massey Ferguson 65 MARK II. Siinä oli 56,5 ”kärsimättömänä tempoilevaa hevosta” ja 1 880 kiloa painoa. Ajovoimanottoa soviteltiin autonrungoista jalostettuihin peräkärryihin monella maan kolkalla.\nVaikka Massey Ferguson vielä esitteli kevyen kaksvitosmallin, niin ideologinen muutos oli jo tapahtunut. Keveät traktorit eivät menneet kaupan entiseen malliin. Kolmekymppinenkään ei tilannetta muuttanut. Myös Fergusonit alkoivat lisätä painoaan.\nRaskaaseen päähän ilmestyi mallit MF 175S ja MF 178. Kolmen tonnin painoraja oli näin rikottu. Viisisataasarja puhkaisi neljä tonnia. Ensimmäiset kunnolliset jarrut saatiin maataloustraktoriin jo satasarjassa, nimittäin öljykylvyssä uivat levyjarrut.\nMulti-Power esiteltiin 1963. Se muutti jokaisen vaihteen nopeutta kolmisenkymmentä prosenttia. Kytkintä ei tarvittu, vivun siirto sormenpäillä riitti. Nyt oli käytössä kaksitoista vaihdetta eteenpäin ja neljä taaksepäin. Maantienopeus nousi uuteen luokkaan.\nElektroniikka tuli jäädäkseen\nTeolliset muotoilijat saivat töitä Massey Fergusonilta kuusikymmentäluvun puolivälissä. Satasarja edusti tuolloin ennen kokematonta ulkonäköä. Moni traktoritehdas joutui innostumaan muotoilusta heti perään.\nHydrauliikkaan ilmestyi asennonsäädön ja painonsiirron oheen paineensäätö, mukautumisherkkyyden säätö, laskeutumisnopeuden säätö ja ulkopuolisten hydraulilaitteiden hallinta.\nElektroniikka on tullut jäädäkseen myös massikoihin. Sellaiset sanat kuin Datatronic, Autotronic ja Fieldstar kertovat tietotekniikan tarjoamista mahdollisuuksista traktorin käyttäjälle. Elektroniikka valvoo traktorin toimintoja ja jopa estää virheellisen käytön. Juuri työkone-elektroniikka edustaa AGCOn vahvaa erikoisosaamista.\nLue myös MaaseutuMedian muut jutut aiheesta:\nPikkuharmaa vei Suomen maatalouden traktoriaikaan\nautotronicdatatronicfergusonferguson 35fieldstarmassey fergusonpikkuharmaatraktori


GeForce RTX 3080 Ti -näytönohjaimesta puuttui lämpötyyny - myös muita mokia ilmennyt viime aikoina - Muropaketti.com\n13.09.2021 18:05 | Muropaketin toimitus\nReddit-käyttäjä kamaloo92 kertoi sosiaalisessa mediassa yllätyksestään Nvidia GeForce RTX 3080 Ti -näytönohjaimen kanssa.\nKamaloo92 oli ihmetellyt Asus GeForce RTX 3080 Ti TUF OC -näytönohjaimen normaalia korkeampaa lämpötilaa. Hän päätti tutkia näytönohjainta tarkemmin.\nTarkistuksessaan hän huomasi, että näytönohjaimen VRAM-muistien päällä ei ollut lainkaan lämpötyynyä, joka johti näytönohjaimen liialliseen kuumenemiseen. VRAM-lämpötila nousi jopa 110 celsiusasteeseen.\nSamalla Reddit-foorumilla toinen käyttäjä kertoi löytäneensä GeForce RTX 3080 -näytönohjaimestaan huolimattomasti asennetun lämpötahnan. Kyseinen tahna oli levinnyt VRAM-muistien päältä osittain myös grafiikkapiirin päälle, jonka vuoksi myös hänellä oli ylikuumenemisen kanssa ongelmia.\nWccftechin mukaan vastaavanlaisia tapauksia on ollut viime kuukausina useampia. Syyksi on epäilty tehtaiden työntekijöiden ylikuormitusta ja stressiä, joka johtuisi mahdollisesti pandemiasta. Alla kuvia.


Kalakukkokeisarin puuhanurkka | Page 3 | TechBBS\nKeskustelun aloittaja Kalakukkokeisari\nTässä esittäytyy s478-sarjassa painiva Hulk ja suuri ja mahtava Pentium 4.\nKokoonpanon speksit ovat:\nCPU: Pentium 4 2,4 GHz (SL6RZ)\nEmolevy: Intel D845PESV\nRAM: 2 x 512 MB DDR333\nGPU: GeForce FX 5500 128 MB\nTämä emolevy oli muuten ensimmäinen, johon päivitin BIOSin Windowsin kautta. Ja kas, hyvinhän se onnistui!\nMuutenhan tässä emolevyssä ei oikein ole mitään erikoista tai ihmeellistä, mutta ainakin tähän saa varsin retron Intel Active Monitor -softan. Hienot on mittaristot.\nJa sitten ne benchmark-tulokset:\nAika vaatimatonta on tuo suorituskyky, mutta onhan tuolla prossulla jo ikääkin semmoiset 19 vuotta ja näytönohjaimella pari vuotta vähemmän. Tosin kyllä tämä kokoonpano päihittää 3DMark99- ja 3DMark2000-testeissä Athlon 64 X2 -pohjaisen Chilin integroidun Radeon Xpress 200 iGPU:n.\nOhgodwhathavedone. Laitoin tuon aiemmin mainitun 2,4 GHz Pentium nelosen tilalle 1,7 GHz Celeronin (SL69Z). Alemman kellotaajuuden lisäksi tässä Willamette-Celeronissa on pienempi väylätaajuus (400 MHz vs 533 MHz) ja vain neljäsosa L2-välimuistia (128 kB vs 512 kB) Northwood-Pentiumiin verrattuna. Lisäksi muistien nopeus putosi 166 MHz:sta (333 DDR) 133 MH:iin (266 DDR). Mitähän tästä oikein tulee?\nEnää ei lue boottilogossa Pentium 4 vaan pelkästään Intel Inside...\nNo eihän tuo Celeron oikein pärjännyt testeissä Pentiumille.\nTuli ihan mielenkiintoisia tuloksia ja joissakin testeissä erot olivat aivan valtavia. Toki ovathan nämä olleet aikoinaan aivan eri hintaluokan vehkeitä ja tuo Pentium 4 maksoi uutena 562 dollaria. Tämän Celeronin hinnasta en tiedä, mutta Wikipedian mukaan suurinpiirtein samanlainen 2,0 GHz Northwood-Celeron maksoi vuonna 2002 julkaisuhetkellä 33 dollaria. Eli ei tämä nyt niin hirveän huonosti pärjännyt hintaansa nähden.\nJa sitten muihin aiheisiin. Näyttöpuolelle kuuluu hyvää. Huollossa 5 kk ollut Samsung 245T on nyt kunnossa ja kotona! Vielä tuli vanha laatupeli kuntoon konkkaremontilla. Ykkösnäytöksi tosin vaihtui / vaihtuu upouusi LG 27GP850-B, mutta onpahan nyt tuossa hyvä 1920x1200-resoluution näyttö kakkosnäytöksi. On siinä vähän enemmän tilaa ruudulla kuin tässä 1600x1200-resoluution LG L2000C:ssä.\nReactions: auckland ja Ronja\nUusi ykköskone Fury on nyt kasassa. Kyseessä on siis se kaverin roskakatoksesta löytämä LGA2011-setti, johon kuuluu Asus P9X79 emolevy, Intel Core i7-4820K prosessori, kuusi kappaletta Kingstonin 4 GB Hyper X, Fury ja Savage DDR3-muisteja sekä oikein hyvä Phanteks PH-TC14CS cooleri. Samassa yhteydessä vaihdoin koneeseen uuden 2021-mallin Corsair RM850x-virtalähteen vuonna 2008 hankitun 850 W CoolerMasterin tilalle. Hyvin on kestänyt tuo CoolerMaster. Myös SSD päivittyi 500-gigaisesta Samsung 860 Evosta 1 TB malliin.\nEmolevyn virransyötön siili oli puoliksi irti ja virransyötön alue näytti muutenkin töhnäiseltä, joten irrottelin siilin ja sumuttelin alueen puhtaaksi CRC elektroniikanpuhdistusspraylla ja vaihdoin siilin pohjaan 1 mm paksuista Thermal Grizzly Minus pad 8 lämpöteippiä. Hyvä tuli.\nTässä kuvassa virransyötön siili ei ole vielä paikoillaan.\nSiinäpä se siili nyt on. Taas löytyi nättejä yksityiskohtia kun hieman zuumaili kameralla.\nJa sitten lähikuvissa itse prosessori.\nArvaako joku mistä tämä kone sai nimensä?\nSiinäpä se on koko komeus kasattuna. Ja jos joku miettii, että miksi olen laittanut tuonne yhden punaisen kaapelin, niin sille on syynsä. Ei nimittäin fyysisesti käy nuo minun mustat lukolliset kaapelit tuon Plextorin SATA-liittimeen. Pakko käyttää lukotonta kaapelia. Ja onhan tuolla pari punaista muistikampaakin, joten olkoon nuo tuommoisia pieniä väriläiskiä.\nIsompia mutkia ei tullut matkaan, mutta ensimmäisellä käynnistyksellä kävi ilmi, että prosessorijäähdyttimen tuulettimet pyörivät täydellä teholla jatkuvasti. Ongelma ratkesi kytkemällä molemmat tuulettimet Phanteksin omalla haaroitinkaapelilla emolevyyn. Sitä ei näköjään voikaan jättää välistä pois. Lisäksi koekäytön aikana pistin merkille, että kotelon yläosassa tuntui vellovan paljon lämmintä ilmaa, joten lisäsin kattoon yhden Fractal Designin 140 mm kotelotuulettimen.\nAinakin tämä nyt toimii, mutta rasitustestit ovat tekemättä ja täytyy vain toivoa ettei niissä ilmene ongelmia. Sekamuistit eivät ole se paras mahdollinen ratkaisu, joten voi olla että niitä tulee vaihdeltua jossain vaiheessa.\nJa jos jollain on tuohon emolevyyn käypäinen io-pelti ja on halukas sen myymään, niin minulle voi laitella viestiä.\nReactions: Ronja ja Humppastara\nTaas mennään serrin takii\nAin rakkaudest lajiin ja serrin takii\nTulipa ajettua eilissäpäivänä kuutisensataa kilometriä serrin takia (eikä ollut edes eka kerta). Hulluutta vai hyviä löytöjä vai sekä että? Tarina alkaa siitä, kun bongasin pari päivää sitten Torista Fractalin R5 kotelon ja kysäisin myyjältä, että pystyykö hän postittamaan sen. Ei kuulemma voinut, joten ajattelin, että olkoon sitten kun on niin kaukana eikä ollut sille suunnalle muuta asiaa. Kyllä noita varmasti löytyy joskus lähempääkin. Vaan vilkaisinpa sitten myyjän muita ilmoituksia ja silmiin pisti vitosen hintainen retrokone. Onhan tuossa ihan ikkunallinen kotelo ja- HETKINEN! Ilmoitustekstin luettuani ja kuvat katsottuani laitoin saman tien myyjälle viestiä, että passaako tulla sunnuntaina noutokaupoille niin ostan sen kotelon ja tuon retrokoneen. Se sopi, joten oli taas edessä pikku roadtrip. Lopulta koitti sunnuntai ja oli aika suunnata Pee Än Ween keula kohti pohjoista. Perillä myyjän kanssa jutustellessa tuumasin että tuo retrokone onkin oikein mielenkiintoinen, kun tulee näperreltyä paljon tämän ikäisten vehkeiden kanssa. Myyjä höristi korviaan ja kysäisi sitten, että kiinnostaisikos minua näytönohjaimet.\n"Voispa kiinnostaakin, mitäs sulla ois?"\n"Mulla on tuommoinen iso muovikassillinen noita vanhempia."\nMyyjä nosti kassin komerosta ja rupesin katselemaan mitä kaikkea siellä oli. Ei ollut mitään sekalaista low-end roinaa hujan hajan, vaan oman aikansa paremman pään näytönohjaimia siististi antistaattisiin suojapusseihin pakattuna. Valikoima vaikutti mielenkiintoiselta, joten kysyin varovaisesti, että mitäs niillä on hintaa.\n"Oisko kakskymppiä koko könttä kun en minä noilla mitään tee ja pölyttyyvät vaan kaapissa?"\nKakskymppiä. Wou! Tarjous oli mielestäni enemmän kuin kohdillaan, joten vastasin että se sopii. Maksun jälkeen lastattiin kamat autoon ja jo läheisen kauppakeskuksen pihassa piti kurkkia konttiin ja katsoa uudemman kerran mitä kaikkea siellä olikaan, mutta vasta kotona vehkeitä pääsi tutkimaan hyvässä valossa.\nJa nyt päästän teidät jännityksestä ja on aika antaa kuvien kertoa mitä aarteita tällä kertaa löytyi.\nSiellähän on DFI:n emolevy! Tarkemmin ottaen siis DFI LANParty nF4 SLI-DR. Eikä siinä vielä kaikki. Tämä komeus majaili Lian Lin ikkunallisessa alumiinikotelossa, joka on jotain vähän erilaisempaa kuin tuon ajan perus-Antecit ja Nexus Breezet. Prosessorista ei ole tietoa, mutta kotelon etuosassa on ainakin Athlon 64 X2-tarra, joten luultavasti siellä on sellainen. Äänikortti on SB Audigy 2 ja muistia lienee 2 GB. Virtalähde taas vaikuttaa liittimiensä perusteella olevan niin vanha, että se ei kuulu lähellekään tuon tason emolevyä. Ei ole edes näytönohjaimille lsävirtaliittimiä, mutta sen sijaan on joku vanha liitin, jonka nimeä en edes tiedä ja emolevyn liitinkin taisi olla mallia 20-pin, eikä 24-pin.\nJa sitten ne näytönohjaimet. Niitä oli monta.\nRadeon HD 3450 512 MB\nRadeon 9800 Pro All-In-Wonder 128 MB\nGeForce FX5200 128 MB\nGeForce 6800 XT 128 MB\n4 x GeForce 8800 GTS 512 MB\n2 x GeForce 8800 GTS 320 MB\n6800 GS 256 MB\nNäyttää siltä että pitää ruveta kaivelemaan laatikoita ja etsimään SLI-siltoja.\nReactions: donpeksi, Rensu ja Ronja\nNyt oli saalis, onnittelut!\nLyyäänkö dee äf ii tulille? No ei lyyä. Tarkemmin katsellessa emolevyllä näkyi pari sen verran huonoa kondensaattoria, että tuo (ja muutama muukin) emolevy pitää korjauttaa ennen koekäynnistystä. Vaan on se nätti. Socketissa oli Athlon 64 X2 4400+, eli ihan pätevä 2,2 GHz s939-prosessori. Noista viimeksi mainituista näytönohjaimista olen testaillut jo kaikki PCIe-väyläiset ja vain yksi osoittautui vialliseksi.\nJa Furysta tuli näpättyä sen verran hyvä kuva, että laitanpa senkin tänne.\nEdit: Prosessori on Athlon 64 X2 4400+ eikä 4600+ kuten aiemmin virheellisesti kirjoitin. Prosessorin malli ja kellotaajuus korjattu ylläolevaan tekstiin.\nVastoinkäymisten kautta voittoon. Tämä tarina kertoo siitä kaltoinkohdellusta Asus P5Q3-emosta, josta oli puhetta tuolla huonojen kauppakokemusten ketjussa.\nEmolevyn selkäpuolelle oli lorahtanut jotain aftershaven tapaista ja ensitöikseni jouduin puhdistamaan ne pois. IPAlla ei aivan kaikki tökötti lähtenyt, mutta vedellä kostutetulla vanupuikolla loput jäämät irtosivat helposti. Onneksi piirilevyllä ei näkynyt korroosiojälkiä. Tuollainen nestevahinko ja sen kertomatta jättäminen vaikutti jo niin karkealta huolimattomuudelta ja jopa vilpilliseltä, että se antoi aihetta tutkia emolevyä tarkemmin. Pahat aavistukset osuivat oikeaan ja nostettuani prosessorin pois kannastaan, oli vastassa ikävä näky. Muutama pinni oli vinossa ja yksi oli kokonaan poikki. Näin siitäkin huolimatta, että olin kysynyt myyjältä, että ovatko pinnit kunnossa ja hän oli sanonut että ovat.\nVaan jospa olisi käynyt niin hyvä tuuri, että ne vääntyneet pinnit eivät olisi liian vinossa ja se katkennut pinni ei olisi mikään kriittisen tärkeä? Ei muuta kuin testiprossu paikalleen ja testaamaan. Joko tässä vaiheessa joku arvaa miten testit sujuivat? Eihän siitä mitään tullut. Memtest antoi virheitä samoin kuin Prime95 ja kone kaatuili rasituksessa jo vakiokellotaajuudella. "Paskan möi" -fiilis alkoi nousta pintaan.\nLisäksi verkko-ohjain oli rikki, koska ajurien asennusohjelma ei löytänyt verkko-ohjainta, eikä ohjainta näkynyt laitehallinnassakaan, vaikka piiri oli kytketty päälle BIOSista. Piiri näytti kärähtäneeltä ja on mahdollista, että emolevyn reunassa olevilla naarmuilla on jotain tekemistä asian kanssa. Toisaalta tämän kanssa vielä pystyy elämään, koska tilalle voi hankkia erillisen verkkokortin tai WLAN-tikun. Molemmat näytönohjainslotit sentään toimivat ja kuulokeliitännästäkin tuli ääni ulos. Jotain positiivista sentään.\nVaan ihan vielä en halunnut luovuttaa. Aloitin Memtestillä muistien testailun yksittäin ja selvisi, että kaikki käyttämäni muistikammat ovat kunnossa. Vian oli siis oltava jossain muualla. Slotteja testaillessa päähän pälkähti ajatus, että ehkä ongelma johtuukin käyttämistäni sekamuisteista. Oli nimittäin kaksi erilaista Kingstonia ja kaksi samanlaista Apaceria. No ei muuta kuin neljä samanlaista toisesta kokoonpanosta lainattua Corsairin kampaa koneeseen ja Memtest pyörimään. Ja kas, melkein 10 tunnin jälkeen taulussa ei ollut ensimmäistäkään virhettä! Jes!\nOngelmien syynä olivat nuo käyttämäni sekamuistit, jotka eivät näköjään oikein pelanneet yhteen. Tämä vinkiksi muillekin. Ongelmien syynä ei aina ole se, että jotain on rikki, vaan kyseessä voi olla ihan vaan yhteensopivuusongelma. Primeä ajoin onnistuneesti parisen tuntia näillä uusilla muisteilla, mikä oli riittävä tae vakaudesta. Taitaa tästä vielä ihan käyttökelpoisen vehkeen saada! Tosin nyt testiprosessorina oli vain kaksiytiminen E8400, eikä vielä ole varmuutta, että aiheuttaako tuo pinnivika ongelmia neliytimisten prosessorien kanssa tai ylikellotettaessa. Kauppahinnasta tuli kyllä vaadittua hyvitystä, mutta mitään en koskaan saanut.\nEmolevyn heikko kunto jäi kaivelemaan sen verran, että hieman balsamia piti saada haavoihin. Onneksi kävi niin hyvä tuuri, että Torista löytyi samanlainen P5Q3 ja päädyin sitten ostamaan sen siltä varalta, että tämän kanssa tulee vielä jotain ongelmia. Vaan mitä olikaan vastassa kun erikoisesti kiilan muotoiseksi paketoitu emo lopulta tuli:\nSocketin päällä oli suojana vain kuplamuovia (!!!), mutta ihmeen kaupalla mitään vahinkoja ei ollut tullut. Olin kyllä tarjoutunut lähettämään myyjälle jonkun ser-prossun suojaamaan socketia kuljetuksen aikana, mutta hän sanoi että saa pakattua emolevyn "jotenkin". Kannattaa näköjään aina vaatia myyjää pakkaamaan tavarat huolellisesti ja pyytää vaikka kuvia ennen maksua ettei käy niin että myyjä lähettää tavaran huonosti pakattuna ja toteaa sitten jälkikäteen että "en vastaa Postin aiheuttamista vaurioista" vaikka juurisyynä vaurioille olisi huono pakkaaminen. Ja rehellisesti sanottuna tämä on varmasti paskaisin emolevy mikä minulla on koskaan ollut. Heti ensimmäiseksi laitoinkin kannan suojaksi prosessorin ettei sinne vain pääse menemään pölyä puhdistamisen aikana.\nSiinä meni tovi saastaa ja roiskeita putsaillessa, mutta hyvä siitä tuli. Sitten koitti testailun aika. Joo, toimii ihan hyvin, MUTTA... Se verkkopiiri ei toimi tässäkään emossa. Kieltämättä nyt alkoi hiipiä mieleen ajatus, että voiko tässä sittenkin olla kyse jostain mitä ei ole itse älynnyt, mutta kun tarkemmin katsoi piiriä, niin kyllä siinä joku pieni kolhun tapainen näkyi päällä. Lieneekö se sitten rikkonut piirin?\nNyt kun näitä on kaksi, niin mielessä on käynyt ajatus, että ehkä tuon pinnivikaisen voisi riskeerata ja koittaa tehdä siitä Xeon-yhteensopivan. Se kun vaatii socketin fyysistä modaamista ja mikrokoodien lisäämistä BIOSiin (tai jonkun valmiiksi modatun BIOSin flashaamista) ja näissä hommissa on omat riskinsä. Eli mieluummin kokeilee ensin jollain muulla kuin sillä parhaalla emolevyllä että miten tuo onnistuu.\nReactions: NACS Krahu ja Ronja\nNyt on monenlaista herkkua. Torista löytyi tuon P5Q3:n lisäksi X38-piirisarjallinen P5E3 ja Core 2 Quad Q9650. Ei mikään huono setti. Tuokin emolevy tukee DDR3-muisteja, mutta manuaalin mukaan suurin tuettu muistin määrä on 8 GB. Höh. Kyllä 16 GB on tarpeen, kun ei 8 GB oikein meinaa riittää. Tuli kuitenkin kokeiltua että mitä se tuumaa kahdesta neljän gigan kammasta ja sehän buuttasi nätisti ja tunnisti 8 gigaa kuten kuuluukin. Toiset kaksi neljän gigan kampaa paikoilleen ja... Tadaa, buuttasi nätisti ja Memtestikin meni läpi ongelmitta! Tuossa alkaa olla aineksia aika kovaksi LGA775-kokoonpanoksi kun on neliydinprosessori parhaasta päästä ja 16 gigaa muistia.\nInfinitystä (i7-2600K + P8Z77-V) tämän P5E3:n muistitesteihin lainaamani 4 x 4 GB 1600 MHz C9 Corsairit eivät taida enää siihen settiin päätyä takaisin, sillä tilalle löytyi foorumilta Crucialin 4 x 4 GB 1600 MHz C8 Ballistixit. Jouduin lainaamaan noita Corsaireja, koska ostamani Hynixit eivät olleet yhteensopivat tämän emolevyn kanssa ja ne päätyivät sitten erään Ivy Bridge i3:n kaveriksi.\nMaximus II Formulan kaveriksi taasen ostin foorumilta E8600:n. Hyvä setti tulee tuostakin ja on tuo emo edelleen komean näköinen.\nJa mitä tulikaan korjaamolta tällä viikolla?\nASRock ja DFI kävivät konkkaremontissa ja Maximus Formulasta taas piti korjauttaa yksi emolevyn alareunassa oleva johdin, joka näytti palaneen poikki. Siitä syystä en ollut edes käyttänyt siinä virtoja päällä ennen korjausta, joten ei ollut varmuutta että onko tuo ylipäätään toimiva kapistus, vai pelkkä koriste vitriiniin. Ja kun käynnistin sen niin... Ei lähtenyt käyntiin. Onneksi ongelma ei ollut iso. Juotostöiden yhteydessä kolvi oli päässyt sulattamaan emolevyn alareunassa olevan reset-painikkeen reunaa ja painike ei toiminut kunnolla. Varovaisesti askarteluveitsellä nirhimällä painikkeen sai liikkumaan joten kuten, mutta se tahtoi edelleen tarttua kiinni ala-asentoon. Eli hieman painikkeen suostuttelua ja johan buuttasi. Jes.\nNuo kaksi muuta emolevyä ovat vielä kokeilematta ja pari muuta emoa on vielä korjattavana. Eihän tuo ihan halpaa lystiä ole, mutta kun samalla vaihdettiin hajonneiden konkkien lisäksi muitakin konkkia varmuuden vuoksi, niin kyllä sen laskun loppusumman ymmärtää. Elkot ovat parisen euroa kappaleelta ja kun niitä vaihdettiin yhteensä yli parikymmentä kappaletta, niin meneehän siinä myös aikaa.\nEikä siinä vielä kaikki. Core 2 -vehkeiden ystäville on vielä muutama setti esiteltävänä ja eräs masiina on tarkoitus ottaa testiin tässä lähiaikoina.\nReactions: kettu2000 ja Ronja\nVoinen viihdyttää verkkosivustomme vierailijoita vielä vähän. Voila! Vain viidenkymmenen virallisen valuuttayksikön viiraus viime viikonlopulta. Vau! (Jostain syystä on semmoinen olo että voisi katsoa pitkästä aikaa elokuvan V niin kuin verikosto. )\nMitähän se nyt on ostanu? Pölyä ainakin näkyy olevan.\nNo mutta! Mitä sieltä pellin alta oikein löytyykään? Sehän on Asus Rampage III Extreme LGA1366-emolevy! Tämä oli hyvä löytö. Prosessorina taisi olla i7-960 ja kuten kuvasta näkyy, niin näytönohjain on GeForce GTX 570. Kovalevy / SSD tästä oli kuulemma hajonnut, mutta muuten kokoonpanon pitäisi olla ihan toimiva. Se selviää sitten kun olen putsannut pölyt pois ja on koekäynnistyksen aika. Saattaa siinä muutama ilta mennä ennen kuin kaikki paikat on käyty läpi.\nKaapelitkin voisi vetää vähän toisella tavalla.\nSiinä yksi kotelon kolmesta etutuulettimesta nykytilassaan. Jospa se pikku putsaamisella muuttuisi vähän eri näköiseksi.\nReactions: Humppastara, lein0 ja Ronja\nMinulla oli vastaava dfi lan party vielä viime vuonna ja siihen tahdon 64 3500. Harmi et tuli heitettyä se seiniin.\nVoi harmi. Noin hyvä lankku. Vai oliko se täysin kaput?\nVoi ettien että! Kylläpä oli mukava juttu kun eräs foorumilainen lähetti minulle yllätyspaketin.\nPaketissa tuli kaikenlaista tarpeellista tarviketta ja minulla onkin muhinut päässä ajatus eräästä projektista, johon nämä osat sopivat mainiosti. Suuret kiitokset hänelle! Laitan hyvän kiertämään sitten io-techin joulupatakeräyksessä.\nNoita Team Groupin 1333 MHz DDR3-muistipalikoita testatessa kävi niin, että testiemossani oli vielä päällä aiemmin testaamilleni HyperX Savage -muisteille säädetyt asetukset (1600 MHz, 9-9-9-27 ja 1,50 V) ja huomasin asian vasta Memtestin käynnistyttyä. No ei muuta kuin antaa mennä vaan niin nähdään että menevätkö Elitet samaa vauhtia. No ei ihan, sillä toisella Memtest-kierroksella tuli yksi virhe. Vaan kun jännitettä nosti kaksi pykälää 1,51250 volttiin, niin 5 kierrosta Memtestiä meni läpi virheittä. Jes!\nNiin, ne Savaget. Halusin yhdenmukaistaa Furyn muistit ja hankin 4 kpl Kingston HyperX Savage 1600 MHz C9 DDR3-muisteja, joille riittää 1,50 V käyttöjännite. Tuon P9X79:n emolevyn manuaalin mukaan Intel suosittelee prosessorin varjelemiseksi käyttämään muisteja, joiden käyttöjännite on alle 1,65 V ja noiden sekamuistien joukossa taisi olla muutama palikka, jotka vaativat juuri 1,65 voltin jännitettä. Eli nyt pääsen eroon sekamuistikombosta, prosessori on turvallisemmilla vesillä, lämmöntuotto vähenee ja muihin vehkeisiin irtoaa tuosta muutama muistikampa. Hyvä näin.\nJa onhan nämä räiskyvän punaiset palikat myös aika nätit.\nJa sitten tuli jytky. Tuli iso jytky.\nSiinäpä Radeon HD 5970 Arcticin coolerilla. Aluksi kerkesin jo luulla, että kortti on viallinen, sillä kuvaa ei tullut ruudulle ollenkaan. Vaan eipä ollutkaan kortissa vikaa. Nuo VRM:n siilin kyljessä olevat pienet kuparisiilit vain ottivat kiinni emolevyn siiliin ja kortti jäi kanittamaan sen verran, että kontakti jäi riittämättömäksi. Toisella emolevylla kortti mahtui menemään pohjaan asti ja sitten alkoi kuvaa tulla. Jes. 3DMark Vantage meni läpi, eikä virheitä ollut, mutta yksi kortin tuulettimista tuntuu pyörivän hieman huonosti. Täytyy tutkia asiaa.\nJa hieman aiemmin taisin luvata vielä jotain Core 2 -vehkeiden ystäville. Tässäpä teille:\nAsus Rampage Formula. Tässä emossa on X48-piirisarja ja sille maistuu DDR2-muistit. Prosessorina muistaakseni Core 2 Quad Q9550.\nSitten löytyy vielä Xeon-modattu Asus P5Q Pro. Noctua NH-D14:n alla majailee Xeon X5460, eli puolikkaan kertoimen verran parempi prosessori kuin Q9650. BIOSista löytyi edellisen omistajan tekemä ylikellotusprofiili, jolla kellotaajuus on asetettu 4,0 GHz:iin, mutta muistelen hänen kertoneen, että tuo kulkee jopa 4,2 GHz. Neljällä muistikammalla tuo 420 MHz FSB on ihan hyvä suoritus, sillä itse jäin omalla P5Q-E:lläni noin 400:n paikkeille. Täytyykin vilkaista tuolta noita asetuksia tarkemmin ja kokeilla samansuuntaisia tällä toisella emolla. Tuo setti on kuulemma vanha ja väsynyt ja äsken sitä kokeillessani luulin emon jo vetäneen viime henkäyksensä, kun se ei tahtonut antaa kuvaa ruudulle millään. Sitten kokeilin pariston vaihtoa ja sillä se tokeni. Tämä vinkiksi muillekin. Jos kokoonpano ei POSTaa, niin pariston vaihtoa kannattaa kokeilla varsinkin jos kyseessä on vanhempi emolevy, jonka paristo on saattanut päästä tyhjenemään. Ja tuosta prosessorista vielä sen verran, että olemassa on vielä X5470, jossa kerroin on 9,5:n sijasta 10. Tuommoinen on laitettava hankintalistalle, samoin kuin kaksiytiminen X5270, jonka kerroin on 10,5.\nReactions: NACS Krahu, Henriquez, Kid Commando ja 2 muuta\nSe tunne kun oot kasannu koneen viimeistä piirtoa myöten valmiiksi ja huomaat sitten, että jokin ei ole kunnossa ja edessä on jonkinasteinen purku-urakka. Been there, done that? Oli tarkoitus ottaa tuo HP:n tuplaprossutyöasema vihdoinkin testeihin, mutta toinen prosessori käy edelleen kymmenisen astetta lämpimämpänä kuin toinen, vaikka sain ostettua foorumilta siihen paremman kuparipohjaisen coolerin. Nuo Xeonit ovat samaa mallia (E5450), mutta eri steppingiä (C0 ja E0) ja se vanhempi malli on se kuumakalle, vaikka molemmilla on sama 80 W TDP-arvo. Ja on laitettu Noctuan tahnat kunnolla ja kiristelty cooleri tiukasti kiinni eikä sekään muuttanut tilannetta. On tämä mystistä. Ei kai tuon kotelon ilmankiertokaan voi vaikuttaa noin paljon? Yksi mahdollisuus on, että puran nuo irti ja testaan ne tuolla Xeon-yhteensopivalla emolevyllä mikäli sen Xeonin moditarran saa irroitettua nätisti lainaksi. Jos sittenkin lämpötiloissa on huomattava ero niin on selvää, että toinen prosessori vain on lämpöisenä käyvää sorttia. Mutta taidanpa odotella vielä pari päivää, koska talouteen on tulossa vielä yksi Xeon-setti, jossa on myös E5450 ja voin lainata sitä prosessoria tuon HP:n testaamiseen. Parhaassa tapauksessa se on uudempaa steppingiä ja käy yhtä viileänä kuin tuo toinenkin E0 ja homma on sillä selvä.\nOnneksi sentään ES pärisee.\nFoorumilta siis bongasin Asus P7P55D-E emolevyn ja i5-650 prosessorin myynti-ilmoituksen ja kun se i5 sattui olemaan mallia Engineering Sample niin olihan se poimittava pois kuleksimasta. Jee, mun eka eeässä.\nMutta kun nyt ei vielä päässyt tuota HP:ta testaamaan, niin tuli sitten testattua korjaamolla käyneitä emolevyjä. Ensimmäisenä vuorossa oli DFI, jota tutkiessa huomasin, että prosessori onkin Athlon 64 X2 4400+, eikä 4600+, kuten olin aiemmin höperehtinyt. Tämä on nyt korjattu tuonne aiempaankin postaukseen. Hyvin tuntuu toimivan ja sen verran tuota jo tutkiskelin, että ainakin BIOS näyttää hyvin monipuoliselta ja se on ilmeisesti Oskar Wun viimeisin modibios. Omille asetuksille näkyy olevan käytettävissä neljä tallennusprofiilia ja tuolla näkyy olevan myös sellainen asetus, jolla koneen voi käynnistää suoraan Memtestiin. Aika hieno ja erikoinen ominaisuus! Ja buuttilogokin tuossa on varsin näpsäkkä.\nDFI:n lisäksi testailin myös erästä toista s939-lankkua. Tämä on eräältä foorumilaiselta saatu Asus A8N-SLI Premium, joka kävi myös konkkaremontissa. Kiitos hänelle. Täällä tämä nyt hurisee. Kyllä ne vaan tuolla korjaamolla tekivät hyvää työtä ja tästäkin tuli vielä soiva peli. Tai no, miten soiva peli nForce4-lankku nyt sitten voikaan olla... Jos joku ei tiedä, niin tuolta voi käydä lukaisemassa: nForce4 - Wikipedia Onneksi Nvidian palomuuria ei ole pakko käyttää ja muistelen että itselläni äänien rätiseminen ja napsuminen loppui aikoinaan siihen, kun vaihdoin äänikortin PCIe-malliseksi. Tämä olikin mielenkiintoinen setti, sillä coolerin alla majaili Athlon 64:n sijaan Opteron 175, joka näyttää vastaavan tuota Athlon 64 X2 4400+:aa. Eli 2,2 GHz, 2 x 1 MB välimuistia ja TDP 110 W. Eipä ole minulla ennen Opteronia ollutkaan.\nTämän setin kanssa tuli leikittyä vähän enemmän kun heti alkuun pääsi taistelemaan muistien kanssa. Nimittäin kun BIOSissa kävi säätämässä Kingstonin 433 MHz muisteille asetukset kuntoon, niin uudelleenkäynnistyksen jälkeen ei tahtonut tulla kuin mustaa ruutua. Oletusasetuksilla kyllä käynnistyi Windowsiin, mutta kun muistien nopeudeksi laittoi 400 MHz, niin siihen loppui leikki. Muistin kyllä, että Athlon 64-vehkeillä oli vaikeuksia toimia tuolla nopeudella neljällä kammalla, mutta että kahdella? Noo, eihän siinä muuta kuin asetuksia tutkimaan. Pienen kokeilemisen jälkeen selvisi, että piirisarjalle piti laittaa 0,1 V lisää jännitettä. Johan rupesi rokkaamaan. Ja sen verran tuli kokeiltua ylikellottamista, että ainakin 220 MHz väylätaajuudella tuo menee ihan nätisti Windowsiin, eli ujot 10 % sieltä löytyi lisää kulkuja heti alkuunsa sen enempää säätämättä.\nMutta, suunnitelmissa on kyllä tehdä tuosta DFI:stä se eksoottisempi kokoonpano ja siirtää tuo Opteron ja Kingstonit siihen. DFI, Opteron ja 2 x 1 GB 433 MHz muistit. Kuulostaa aika hyvältä.\nReactions: Ronja ja Zolttu\nWell, there's your problem. Gigabyte GA-990XA-UD3 vapautti toimintasavunsa huoneilmaan. Että ihan Ultra Durable mukamas. No ei kyllä ollu tämä yksilö.\nMelko kypsän näköistä tavaraa tuolla virransyötön siilin alla. Ja haisee muuten melkoisen pahalle.\nReactions: Humppastara, Ronja ja Neukkiss\nMissä tilanteessa tuo emolevy antautui?\nSain tämän joskus taannoin ja kuntoluokitus oli jo silloin "tuntematon", "testaamaton" tai "todennäköisesti rikki". Muistelen että käytin sitä silloin virroissa ja kokeilin saisinko sen heräämään henkiin mutta emo pysyi silloin mykkänä. Nyt kun sitten tuli aika antaa toinen viallinen Gigabyte eteenpäin osaavampiin käsiin, niin ajattelin kokeilla tätä vielä kerran ja tarjota tätäkin eteenpäin jos tämä ei anna elonmerkkejä. Ja tämä kokeilukerta oli se viimeinen niitti. Viime kerralla ei tapahtunut mitään dramaattista, mutta tällä kertaa virta ehti olla päällä kolmisen sekuntia ja lopputulos on tuossa. Kyllä sieltä ihan näyttävä savupilvi pöllähti. Koska aiemmasta historiasta ei ole tarkempaa tietoa, niin on vaikea sanoa, että oliko perimmäinen syy heikko laatu, valmistusvika, käyttäjän virhe, ikääntyminen, ukkonen, rankka ylikellotus vai mikä. Tuo oma Corsair RM850x tätä tuskin hajotti eikä emolevyn alla ollut mitään mikä olisi voinut aiheuttaa oikosulun.\nNäin on näppäimet. Koeajossa perusteellisen puhdistuksen läpikäynyt Logitech G710+.\nOlihan tämä vähän hörpännyt jotain juomaa, mutta onneksi ei ollut uinut siinä.\nTuon oranssin kehikon ja muutamien muidenkin muoviosien irroittaminen vaati hieman mattoveitsellä vuolemista, koska useita muovitappeja oli sulatettu ikään kuin niitiksi varmistamaan osien napakka istuvuus. Kiinnitysklipsuja purkuhommassa taisi mennä rikki vain yksi. Tämä homma vaati kärsivällisyyttä.\nSemmoista evästä löytyi. Herkku?\nSiinä koko komeus kasattuna. On tuo nyt paljon siistimmän näköinen kun sille näytti Fairyä ja hammasharjaa.\nJa kyllähän tästä toimiva peli tuli. F5-näppäin oli ottanut hatkat jo aiemmin ja sen tilalle on siirretty G1-nappi, mutta muuten ei ole isompia puutteita. Ensivaikutelma ei ole ylitsevuotavan positiivinen, mutta ehkä tämä vaatii vain hieman totuttelua. Näppäimistö on aika korkea ja käsien asento oli parempi aiemman Logitech Internet Navigatorin (tjsp) kanssa. Nyt käsien huonosta asennosta johtuen virhelyöntejä tulee enemmän. Täytyy koittaa löytää se rannetuki jostain ja katsoa muuttaako se asiaa. Näppäimistön fontti on myös hieman epäselvä ja Caps lock -näppäimessä saisi olla se pieni lovi a-kirjaimen puolella, ettei sitä painaisi tahattomasti. Totuttelua vaatii myös se, että nyt vasemmassa yläkulmassa onkin G6-näppäin, eikä ESC. Mutta katellaan.\nNo nyt lähtee! Se HP:n XW6600 tuplaprosessorityöasema eli Quantum oli hyvän tovin telakalla, koska lämpöjen kanssa oli ongelmia. Muistit kävivät kuumina ja toinen prosessoreista lämpeni Cinebenchin aikana yli 70 asteeseen. Muisteille viritelty 120 mm tuuletin ei tuntunut riittävän eikä kuumemmalle prosessorille hommattu parempi coolerikaan laskenut lämpöjä juuri lainkaan. Vaan nyt on lämpöongelmat selätetty. Muisteja jäähdyttää nyt eräästä foorumilta saadusta ser-läjästä löytynyt 140 mm EK Vardar (kiitos hänelle), joka ottaa virtansa suoraan molexista ja huutaa siis täysillä kierroksilla koko ajan. Kuumana käyvä C0-steppingin E5450 sai lähteä ja sen tilalle vaihtui eräästä Xeon-modatusta LGA775-setistä nyppäisty peilipinnalle hiottu E5450 E0. Moditarra vaan piti irroittaa pohjasta ja sitten se oli taas LGA771-yhteensopiva. Nyt siis molemmat prosessorit ovat E0-steppingiä, kun aiemmin toinen oli tuota vanhempaa C0-steppingiä, joka lämpenee paljon enemmän.\nTuommoinen mörkötuuletin siellä nyt jäähdyttää muisteja. Aiempaan 120 mm tuuletinviritelmään verrattuna tuulettimen asento on käännetty vähän paremmaksi ja puhallussuunta on nyt enemmän ulospäin.\nEdit: Joku tarkkasilmäinen varmaan huomaa että dvd-asemassa on kiinni vain virtakaapeli. IDE-kaapeli oli tosiaan irti kuvanottohetkellä, mutta nyt se on vedetty tuosta prosessoricoolerien yli ja laitettu kiinni niin kuin kuuluu.\nTässä kuva lämpötiloista C0 + E0-combolla Cinebench-vedon jälkeen. C0 käy aika lämpimänä E0:aan verrattuna.\nJa tässä tämänhetkinen tilanne. Lämpötilat hyvällä mallilla ja Cinebenchissä varsin komeat lukemat. Tätä se on kun tiskiin lyödään kahdeksan ytimen verran LGA771-poweria. Ja muistia on vaikka naapurinkin lampaat söis.\nReactions: SunkiHot ja Ronja\nTaas kerran oli coolerit kylvyssä. Joskus taannoin tuli kirkastettua tuota kuvassa vasemmalla näkyvää Zalmanin kuparicooleria etikalla ja suolalla. Ei tullut hyvä, vaan meni hieman himmeäksi ja pisaroista jäi laikkuja. Oli vissiin liian vahvaa tavaraa ja väärät menetelmät. Tällä kertaa kokeilin liottamista laimeammalla seoksella ja lorautin ämpärin pohjalle n. 2,5 dl etikkaa ja laskin päälle vettä niin että coolerit peittyivät kokonaan. Suolaa ripottelin ihan näppituntumalta "silleen sopivasti" teelusikallisen tai parin verran. Pienen huljuttelun ja harjaamisen jälkeen sitten kunnollinen huuhtelu ja kuivaus IT Dustersin Compucleanerilla eli "pöhöttimellä." Ja kas, johan tuli kiiltävää! Ei tullut otettua ennen-kuvaa, mutta kyllä ne ihan selvästi kirkastuivat. Tosin äkkiähän ne sitten tummuvat uudestaan kuten tuolle viime kerralla kirkastetulle coolerillekin kävi. Suojalakka jos olisi päällä, niin sitten ne kestäisivät kirkkaina.\nJa tänään tuli siirryttyä pöytäkoneiden osalta nykyaikaan kun pääsin koekäynnistämään uuden Skynet- eikun Skylake-setin. Ei ollut varsinaisesti aikomusta hankkia näin uusia vehkeitä, mutta tuli tehtyä heräteostos, kun vastaan tuli sopivan hintainen uutta vastaava Asus Z170 Pro Gaming emolevy alkuperäispakkauksessa kaikkine hilppeineen. Tämä on minun mittapuulla uudenkarheaa tekniikkaa, kun se on alle 10 vuotta vanhaa. Emolevylle ostin kaveriksi Intel Core i7-6700K:n ja muisteiksi tuli hankittua 2 x 16 GB 3200 MHz Kingston HyperX Furyt. Korkkaus ja loppurakentelu on edessä "sitten joskus." Ja joo, muistit on ehkä tarpeettoman nopeat tälle kokoonpanolle, mutta voihan ne sitten myöhemmin siirtää johonkin toiseen projektiin. Tämä kokoonpano sai nimekseen Diana, koska emolevyn laatikon kannessa mainostettiin World of Warshipsin koodia, jolla saa Diana Cruiserin. Ja ehkäpä nimi viittaa myös Wonder Woman -elokuvien päähenkilöön.\nTässä vielä muutamat fiilistelykuvat projektista.\nReactions: Rikardo, SunkiHot ja Ronja\nGood mornin' io-tech! Tänään tuli laiteltua aamusella taas yksi serri kuntoon. Olin ostanut Torista Asus Z97-AR emolevyn, jossa myyjän mukaan oli sellainen ongelma, että Intel Management Engine sammutti koneen puolen tunnin jälkeen. Sain keskusteluissa aika hyvät vinkit, että ongelma saattaisi korjaantua BIOS-päivityksellä ja ajattelin että sopivaan hintaan voin ostaa tuollaisen arpalipun tutkittavaksi. Jos tulee voitto, niin saan fiksattua tuosta itselleni hyvän lankun edulliseen hintaan, mutta jos en niin minulla on käsissäni lähes käyttökelvoton ongelmakasa. Tai ehkä sen voisi myydä eteenpäin jollekin, joka on kasaamassa lapselleen pelikonetta ja haluaa rajoittaa peliajan puoleen tuntiin.\nAluksi tilanne ei näyttänyt ollenkaan hyvältä, koska kyseinen emolevy ei edes postannut. Jäi bootlooppiin ja käynnisti itsensä uudelleen muutaman sekunnin välein. Testiprosessorina toiminut i3-4130 oli kyllä ulkoisesti ehjä ja myös kanta oli kunnossa. Muistikampa oli oikeassa slotissa, liittimessä ei ollut roskia ja jumpperit ja kytkimet olivat oletusasennoissa eikä BIOSin nollaaminenkaan auttanut. Diagnostiikkaledien perusteella aavistelin että vika voisi liittyä muisteihin, mutta EZ_XMP-kytkimen siirtäminen tai MemOK!-napin painelukaan ei auttanut. Onkohan tuossa BIOS korruptoitunut? Yrityksien lomassa se kuitenkin kerran lupaili käynnistymistä kun se pääsi käynnistyksessä muutaman sekunnin pidemmälle. Tämä oli hyvä merkki. Kyllä se jotain yrittää ja joku toimenpide auttoi käynnistystä pidemmälle. Sitten vähän manuaalin selausta ja MemOK!-toimintoon perehtymistä. Tuo saattoi olla se ratkaiseva juttu millä homma lähti etenemään. Näköjään emolevyn pitää antaa hakea niitä asetuksia ihan rauhassa ja käynnistellä itseään uudelleen, eikä luovuttaa heti kättelyssä, sillä lopulta bootlooppailu loppui ja ruudulle tuli kuva. Jes! Ei tarvinnut edes kokeilla toisilla muisteilla.\nSittenpä vaan BIOSia päivittämään viimeisimpään viralliseen versioon. Päivityksen jälkeen emolevy vaikutti taas aloittavan bootlooppinsa ja olin jo aikeissa napsauttaa virrat pois ja yrittää käynnistystä sitten uudelleen, mutta onneksi maltoin mieleni. Pieni ääni pään sisällä sanoi että muista mitä sille P5N32-E SLI:lle kävi. Nii. Eipä häiritä nyt tuota lankkua hetkeen, vaan antaa sen olla ihan rauhassa. Ja niinhän siinä kävi, että siitä se käynnistyi ihan omin avuin. Onneksi en mennyt härväämään. Olisi voinut mennä koko BIOS-päivitys ketuiksi jos olisin turhaan hätäillyt. Ja kyllähän se sitten rupesi toimimaan kuten kuuluukin. Pysyi käynnissä työpöydällä yli puoli tuntia eikä sammutellut itseään. Jippii! Hieman kummallinen tämä emolevy kyllä on siinä mielessä, että POST tuntuu vievän tavanomaista kauemmin ja aluksi luulin, että käynnistys tökkäsi VGA-lediin. Vaan ei, se vaan heräilee vähän verkkaisemmin. Kyllä se siitä lähtee. Tai ehkä tarvitsee vain viilailla BIOSin asetuksia niin jää turhat odottelut pois. Tulee ihan mieleen se LGA775-emolevy (olikohan P5E?), joka miettii joskus todella kauan USB-ohjaimien valmistelun kanssa. Äkkiseltään luulisi, että se on kaatunut siihen tilanteeseen, mutta eipä ole. Sekin vaan ottaa aikansa.\nSen jälkeen päivitin BIOSin vielä viimeisimpään beta-versioon, joka korjaa Spectre-haavoittuvuuden. Tuosta ei ollut mitään mainintaa valmistajan sivuilla, mutta hieman internetiä tutkimalla ja InSpectre-työkalulla tarkistamalla varmistui, että tuo päivitys todella paikkasi haavoittuvuuden. Hyvin meni.\nTämä korpinmusta setti sai nimekseen Raven.\nOtetaanpa lausunto takaisin. Ei tuossa Z97-AR:ssä ole se Intel Management Engine kunnossa. BIOSissa ME:n versionumeron kohdalla lukee N/A vielä BIOS-päivityksen jälkeenkin. Rupesin perehtymään asiaan tarkemmin ja luin paljon asiaan liittyviä juttuja Win-Raidin foorumeilta. Pureskeltavaa oli paljon ja muutama ilta noissa hommissa meni, mutta pääsin kuitenkin vähän jäljille. Tsekkasin Windowsissa ME:n tilanteen MEInfo-työkalulla ja se antoi useamman virheilmoituksen, mikä kertoo siitä, että ME ei toimi oikein. Sain otettua dumpin emolevyllä olevasta BIOSista ja se ilmeisesti on merkki siitä, että BIOS-piirin ME:n sisältävä alue ei ole lukittu niin kuin normaalisti ja sinne pääsee kirjoittamaan ilman että oikosulkee emolevyltä äänipiirin pinnejä. Onkohan tuota yritetty fläshätä aiemmin ja silloin on laitettu tuo lukitus pois päältä? Ohjeita noudattamalla onnistuin päivittämään dumppiin uudemman version ME:stä ja sitten oli rohkaistuttava fläshäämään se. Ja nyt on sitten hyviä ja huonoja uutisia. Hyvä uutinen on se, että fläshäys onnistui eikä emolevy kuollut. Huono uutinen taas on se, että ME ei toimi vieläkään. ME Analyzerilla uutta ja vanhaa BIOS-dumppia vertaamalla näkee kyllä että ME on päivittynyt uudempaan versioon, mutta jostain syystä se ei vaan toimi vieläkään. Vaatiikohan se fläshäys sittenkin sen pinnitempun tai koko piirin uudelleenohjelmoinnin ohjelmointityökalulla (jota ei ole). Tämä osoittautuikin varsin haastavaksi hommaksi.\nLisäksi tämä murheenkryyni jää (jäi?) edelleen bootlooppiin ainakin silloin kun se oli ollut pitkään irti virroista. En vaan ole keksinyt että mikä sen aiheuttaa tai millä se korjaantuu. Tuntuu olevan ihan sattumanvaraista. Ensin ei halunnut käynnistyä millään kun laitoin sen pitkästä aikaa kiinni johtoihin ja nyt taas käynnistyy nätisti joka kerta vaikka miten kiusaisi. Epäilin että kyse oli huonosta paristosta, mutta nyt tämä käynnistyy nätisti uudella ja vanhalla paristolla ja vaikka ilman paristoa. Enkä saa aiheutettua tuota bootlooppia BIOSia nollailemalla. Todella mystistä.\nME:n kanssa näpertäminen oli sen verran aivotyötä vaativaa hommaa, että vastapainoksi otin jotain aivan toisenlaista näpertelyä. Tämmöinen vanha emolevylaatikko kaipasi restaurointia, eli osoitelappusten ja teippien liimajäämien poistamista.\nLiimojen putsaaminen oli työläs homma, mutta ipalla pyyhkimällä nekin alkoivat irrota ja muutaman (isopropyyli)alkoholinhuuruisen illan jälkeen homma alkaa olla jo ihan hyvällä mallilla.\nLaatikotkin ovat tärkeitä, ei pelkästään se rauta mitä niissä on ollut sisällä.\nSitten vielä yksi juttu kategoriaan ongelmia ja ratkaisuja:\nOngelma: GTX 1050:lle ei saa asennettua Nvidian 473.62 ajureita Windows 7:ssa, sillä asennusohjelma sulkeutuu heti kun se on purkanut ajurit. Purettu kansio katoaa myös saman tien ja jos sen ehtii kopioida jonnekin muualle, niin manuaalinen asennuksen käynnistyskään ei auta.\nRatkaisu: Lataa 472.12 ajurit. Niiden asennus toimii.\nReactions: SunkiHot, Napander ja Ronja\nSeuraavaksi vuorossa pikku coolerimodi. Zalman CNPS7000C-CU Led oli kokenut hieman kovia ja akseli oli murtunut irti roottorin juuresta. Sain kyllä purettua akselin irti ja liimattua sen jokseenkin hyvin paikoilleen, mutta oikeanlaisten työkalujen puutteesta johtuen jo purkuvaiheessa murjoutunut akselia paikoillaan pitävä lukkorengas napsahti poikki kasausvaiheessa. Nonnih. Se siitä. Toisaalta eipä se liimaus varmaan kovin pitkäikäinen ratkaisu olisi ollut muutenkaan ja sekin on mahdollista, että tuuletin olisi liepottanut pahasti. Entäs jos vaihtaisi koko tuulettimen? No ei muuta kuin korvaavaa tuuletinta etsimään. Sopivaa sinistä led-tuuletinta en löytänyt mistään nettikaupasta, joten ser-laatikosta löytynyt perusmusta tuuletin sai kelvata.\nEnsimmäinen vaihe oli tuulettimen irroittaminen kehikosta. Ei muuta kuin sivuleikkurit käteen ja nips naps kiinnikkeet poikki.\nSeuraavassa vaiheessa piti kairata kiinnitysruuveille reiät oikeisiin kohtiin. Oikeanlaisilla työkaluilla tämäkin olisi ollut helpompaa, mutta onneksi muovi oli niin pehmeää, että alkureikien tekeminen onnistui pienellä ja terävällä tasapääruuvarilla. Sitten kun siihen väänsi ruuvin paikoilleen, niin se teki itselleen sopivat kierteet ja tarttui kiinni oikein hyvin. Jes.\nSitten vielä vähän siistimistä ja viilailua. Nips naps sivuleikkureilla ylimääräiset törsökkeet poikki ja vielä hieman pyöristelyä viilalla. Ja huom, jos meinaat tehdä saman homman ja katkoa noita muoviosia sivuleikkureilla, niin SUOJAA SILMÄSI! Katketessaan nuo terävät muovinkappaleet sinkoutuvat ihan älyttömällä nopeudella ympäri huonetta ja sellaisen osuminen silmään ei taatusti ole kiva juttu.\nSitten vaan paketti kasaan ja toteamaan että ihan hyvä tästä tuli, vaikka ei ledituuletinta olekaan.\nJa mihinkäs tämän sitten laittaisi kiinni? No oisko se vaikka Abit AS8, jossa on paikallaan Pentium 4 630?\nSiitä tuli aika nätti kokonaisuus.\nReactions: Lamanka, SunkiHot, Ronja ja 1 muu henkilö\nHienoa puuhastelua ja mukavaa seurailla. Jatka samaan malliin\nHienosti sait putsattua intelin lankun boksin. Intelin emot tuo hyviä muistoja mieleen. Itsekkin moisen omistin juurikin P4 aikakaudella (mallia en muista). Kellotukseen eivät soveltuneet, mutta muuten olivat laadukkaasti tehtyjä ja mitään suurempia ongelmia en koskaan muista olleen. Toimi niin sanotusti kuin junan vessa.\nKiitos, tällaista palautetta on mukava saada.\nTuon Intelin lootan kanssa kävi aikamoinen sattuma, sillä minulle tuli tuollainen D845PESV emolevy muistaakseni noin vuosi sitten jonkun ser-läjän mukana ja tuo laatikko kulkeutui minulle kun ostin jonkun aivan muun emolevyn. Niin ne vaan sattuman kautta kohtasivat toisensa. Samalla lailla kävi nyt myös tuon Asus Z97-AR:n kanssa, sillä sillekin tuli laatikko erään toisen emolevykaupan yhteydessä.\nJa sitten jatketaan vielä laatikkoteemalla. Mitä tulikaan reilu viikko sitten postissa?\nAsus P9X79:n io-pelti, laatikko, manuaali ja ajurilevy! Juuri näitä olin etsinyt ja tällainen paketti sitten löytyi foorumille jätetyn ostoilmoituksen avulla. Kylkiäisenä tuli myös mykkä emolevy, josta voi tehdä vaikka hyllynkoristeen.\nJa sitten muutama kuva putsaushommista. Eräs GTX 1050 näytti olevan perusteellisen putsauksen tarpeessa...\nHuomaako mistä on putsattu ja mistä ei?\nSiiliä koitin liotella puhtaaksi tiskiaineen ja lämpimän veden avulla, mutta kaikki ruskeat pinttymät eivät lähteneet. Oivaksi avuksi osoittautui sumutettava Cif power cream keittiönpuhdistusaine. Muutama suihkaus sitä ja hieman hammasharjalla harjaamista niin johan alkoi kiiltää! Tässä kuvassa taaemmat välit on harjattu ja edessäolevia ei. Huomattava ero!\nTosin sitten minulle kävi pikku moka, sillä siili pääsi olemaan märkänä liian kauan ja siilissä olevat teräksiset ruuvien vastakappaleet pääsivät kehittämään hieman ruostetta. Äh. Ei pidä jättää aineita vaikuttamaan liian pitkäksi aikaa. Pesut on parempi hoitaa ihan joutuisasti ja kuivata sitten huolellisesti.\nOnneksi ruosteen jättämät tahrat eivät juuri näy päällepäin.\nP.S. Unohdin muuten viimeksi mainita, että tuo Zalmanin siili ei ole täysin yhteensopiva tuon Abitin kanssa. Piirisarjan jäähy on aavistuksen verran tiellä ja joitakin Zalmanin lamelleja joutuu taivuttamaan muutaman millin sivuun. Mutta kyllä se siihen menee.\n... ja 747 lisää.\nYhteensä: 1 964 (Jäsentä: 797, Vierasta: 1 167)


14.3 Säädöksen jäsentely | Lainkirjoittajan opas\nLait, kuten kaikki säädökset, jaetaan pykäliin. Pykälät voidaan ryhmitellä luvuiksi ja luvut osiksi. Pykälien ryhmittelyssä voidaan käyttää apuna myös väliotsikoita joko lukujaottelun asemesta taikka lukujaottelun lisäksi lukujen sisällä. Runsasta otsikointia on kuitenkin vältettävä, sillä se pikemminkin häiritsee kuin selkeyttää.\nKäytännössä käytetään yleisimmin lukujaottelua. Osajakoa käytetään vain hyvin laajoissa laeissa. Suppeahkoissa säädöksissä riittää pelkkä pykäläjako taikka väliotsikoilla jäsennelty pykäläjako. Muutaman pykälän säädöksissä edes pykäliä ei otsikoida.\nVaikka se, miten säädöksen pykälät teknisesti ryhmitellään, voidaan valita kussakin tapauksessa erikseen, on muistettava, että valittu ratkaisu on sitova. Jos käytetään lukujakoa, koko laki on jaettava lukuihin. Niin ikään jos käytetään väliotsikkoja, otsikoinnin on oltava kattava: ei voi olla pykäliä, jotka eivät kuulu minkään otsikon alaisuuteen. Väliotsikointia voidaan kuitenkin tarvittaessa soveltaa lukukohtaisesti niin, että väliotsikkoja käytetään vain jossakin tai joissakin lain luvuista.\nLain samoin kuin yksittäisen pykälän rakenteen tulee olla johdonmukainen. Se merkitsee muun ohessa sitä, että pääasiat esitetään ennen sivuseikkoja ja pääsäännöt ennen lisäehtoja ja poikkeuksia.\nPerustuslakivaliokunta on pitänyt perustuslain 12 §:n 2 momentissa säädetyn julkisuusperiaatteen näkökulmasta nurinkurista lähtökohtaa ilmentävänä esimerkiksi salassapidon pääsääntöön perustuvaa verotustietojen julkisuudesta annettua lakia (1346/1999). 1\nSäädöstä laadittaessa samoja asiakokonaisuuksia koskevat säännökset kootaan yhteen.\nJohdonmukaisuus edellyttää myös, että samaan pykälään, ainakaan samaan momenttiin, ei oteta eri tahoihin kohdistuvia normeja.\nAineellisoikeudellisia säännöksiä ja menettelytapasäännöksiä ei saa sijoittaa sekaisin toistensa lomaan. Mahdolliset säännökset lain tarkoituksesta ja soveltamisalasta sijoitetaan lain alkuun. Jos laissa käytettävien käsitteiden määrittely on tarpeen, myös määritelmät sijoitetaan toisinaan alkuun siitä huolimatta, että ne yleensä ovat luontevammat asianomaisten aineellisoikeudellisten säännösten yhetydessä. Mahdollisten alkusäännösten jälkeen sijoitetaan varsinaiset aineellisoikeudelliset säännökset, joilla laki yleensä on suositeltavinta enemmittä selityksittä aloittaa, kuten jaksossa 18.1 kerrotaan. Viranomaisia ja näiden toimintaa, menettelytapaa, muutoksenhakua ja täytäntöönpanoa koskevien säännösten paikka on lain loppupuolella. Tavallisesti viimeisinä ovat voimaantulosäännökset, säännökset kumottavista säädöksistä ja säännöksistä sekä tarvittavat siirtymäsäännökset.\nUsein voidaan noudattaa pääpiirteissään seuraavaa sijoittelua:\n• lain aloitus\n• aineellisoikeudelliset säännökset\n• viranomaiset ja niiden toiminta\nEdellä selostetusta järjestyksestä on toisinaan syytä poiketa sijoittamalla lain täytäntöönpanosta huolehtivia viranomaisia koskevia perussäännöksiä aineellisoikeudellisten säännösten edelle. Poikkeaminen on aiheellista varsinkin, jos lain alkupuolelle muuten tulisi viittauksia jäljempänä oleviin, viranomaisia koskeviin pykäliin.\nJos laki jaetaan lukuihin, lain ensimmäisen luvun otsikko on tavallisesti ”Yleiset säännökset”, toiseksi viimeisen luvun otsikko ”Erinäiset säännökset” ja viimeisen luvun otsikko ”Voimaantulo”. Jos laissa ei voimaantulosäännöksen lisäksi ole kumoamis- tai siirtymäsäännöksiä, myös voimaantulosäännös voidaan sijoittaa lukuun ”Erinäiset säännökset”. Koska siirtymäsäännökset liittyvät lain voimaantuloon, on tarpeetonta otsikoida lukua ”Voimaantulo ja siirtymäsäännökset”, pelkkä ”Voimaantulo” riittää. Myös kumoamissäännökset liittyvät voimaantuloon.\nLain ymmärrettävyyttä palvelee sääntö, että pykälässä saa olla enintään kolme momenttia, momentissa enintään kolme virkettä ja virkkeessä enintään kolme lausetta.\nLakitekstiä koskee sama sääntö kuin mitä tahansa muutakin asiatekstiä: sitä, mitä sanotaan vasta jäljempänä, ei voida edellyttää tunnetuksi. Laki onkin pyrittävä kirjoittamaan niin, että vasta jäljempänä oleviin säännöksiin ei jouduta viittaamaan.\nNykyistä perustuslakia edeltäneen käytännön mukaan oli tapana ottaa lain loppuosaan yleinen valtuutussäännös, esimerkiksi ”Tarkemmat säännökset tämän lain täytäntöönpanosta annetaan asetuksella.”. Nykykäytännön mukaan yleinen valtuutussäännös ei riitä, vaan edellytetään täsmällistä ja tarkkarajaista valtuutussäännöstöä. Asetuksenantovaltuuksista kerrotaan jaksossa 13.\nSuositeltavaa on kirjoittaa säännökset asetuksenantovaltuuksista aineellisten säännösten yhteyteen omaksi momentikseen taikka, jos 3–3–3-sääntö näin rikkoutuisi, omaksi pykäläkseen. Myös perustuslakivaliokunta on viitannut perustuslain 80 §:ään, jonka takia on olennaista, että säänneltävästä asiasta on riittävät säännökset laissa, ja katsonut, että asetuksenantovaltuus on syytä sijoittaa pääsääntöisesti asianomaisen perussäännöksen yhteyteen. 2\nJos laissa on vähän pykäliä, valtuutukset voidaan koota lain loppupuolelle omaksi pykäläkseen tai omiksi pykälikseen. Tällöin on muistettava yksilöidä valtuutukset tarkasti viittaamalla lainkohtiin, joihin ne liittyvät.\n1 PeVL 4/2014 vp, s. 4, PeVL 40/2005 vp, s. 2–3\n2 PeVL 49/2014 vp, s. 6\nSeuraava jakso: 14.4 Liitteet ›